text:
E ta considera e dama di casamento. Un ‘wedding planner’ extraordinario. Lissy Lampe ta un number super popular den turismo di Aruba, pero particularmente den e mercado di casamento. Un dama alegre, semper cu un sonrisa, pero trahado duro y disciplina. Un hende social for di tempo cu e tabata bay Colegio Arubano y a sigui cu e mesun actitud despues.
Lissy a bay studia na Webber College, awor aki Webber International University na Babson Park Florida, un area cerca di Orlando y despues di 2 aña el a bay Florida International University, FIU for di cual el a gradua na 1985 den Hospitality & Tourism management.
Despues di su estudio, Lissy a keda Mercaunda el a traha tres aña ta maneha un agencia di biahe den Coral Gables, y despues cu ALM na Miami. “Mi no a kere cu mi lo bin biba Aruba bek pero circunstancia di bida a pone cu mi a bolbe na fin di aña 94. Bek na Aruba, mi a sigui traha cu ALM y despues a bira Air ALM. Despues di 9/11 mi a tuma un pakete, na December di 2001, y a sali for di e aerolinea.
Lissy tabatin e pensamento pa tuma un ‘break,’ tuma un pausa den su carera laboral. “E idea tabata di “no traha” eventjes pero un amiga a yamami mi fin di December y bisami cu e tin un trabou pami. Mi a bay papia cune na Januari di 2002 y a ‘fall in love cu e trabou. Mi a tuma un curso, e tempo ey Beverly Clark, y mi a studia riba mi mes, plus cu mi estudio y experience/back ground e tabata facil pa tur cos a cay na su luga. Danki Dios cu te ainda mi ta echt gusta loque mi ta haci.
Pa hopi tempo ehecutivonan den turismo tabata urgi Gobierno pa cambia ley pa asina permiti stranheronan casa na Aruba. Pa hopi aña e no tabata posibel, y parehanan unicamente por a haya un bendicion cu no tabata nada oficial. Esnan den turismo a reconoce e balor di e ‘niche marke’ di casamento. Y Lissy tambe. “Mi a cuminsa traha net ora cu Sra. Perez y Sra. Osbourne a haci nan presentation na Gobierno di Aruba y a convence nan pa cambia e leynan cu a permiti cu non-residents por casa legal na Aruba,” Lampe a bisa Bon Dia Aruba.
Y Lissy Lampe tabata cla pa organisa e casamentonan aki. Un actividad cu ta rekeri hopi planificacion y pasenshi. “Mi prome ‘wedding’, pa bisabo berdad, mi no ta corda. Pero mi sa cu tur ta super nice.
Pero semper tin un cu ta keda graba. Y esey tabata un di eventonan cu hasta a haya atencion den media internacional. “Esun mas grandi y cu mas impacto no ta un wedding per se pero e ‘Largest Renewal of Vowsin the Caribbean’ cu a start na 2017 y cu nos a ripiti na 2018 y 2019. Si no tabata pa COVID-19, lo e la sigui como un evento annual. Esaki ta unda algun cien pareha ta renoba nan promesanan simultaneamente riba Eagle Beach. What an experience,’” Lissy a bisa.
Locual ta trata e casamento individual mes, e tabatin varios grandi, particularmente na Tierra del Sol cu a impacta. “Pero cada uno ta special,” Lampe a bisa Bon Dia Aruba.
Retonan
E mester ta cla pa tur hende cu organisa un casamento na Aruba ta inclui maneha e burocracia y tambe e celebracion. E no ta un trabou facil. “Retonan ta basta. Tin dos extremo. Tin e caso di e no-residente cu ta bin Aruba hopi y ta kere cu nan conoce tur caminda y sa tur nos leynan cu mester haya splicacion cu no ta mane nan ta kere, y e otro extremo, cu ta esun cu ta bin Aruba sin conoce e lugar y no por imagina su mes cu un isla den Caribe por tin tanto cos pa ofrece.” Lissy a bisa cu e lo por conta 1001 storia di tur locual el a experiencia cu tur ‘su casamentonan.’
“Mi ta den contacto cu hopi di mi clientenan. Algun a bira mas cu amigo .Gewoon famia cu ta message sigur tur siman. Nan ta keda asina gradecido cu e ta increibel.”.
Na December pasa, un pareha cu Lissy a organisa nan bruid na 2008, a trece nan yiunan di 8 y 10 pa prome biaha cu nan. “Nan si tabata bin tur aña y nan a insisti cu mi mester bin desayuna cu nan pa conoce ‘the products of my labor’ mane nan mes ta bisa. Nos a click asina bon cu mi a baby sit e muchanan pa nan por tin ‘date night’ y despues nan a bin come serca nos riba Noche Buena. Pa nan, e dos dianan ey tabata e ‘highlight di nan trip,’ den nan propio palabra.”
Tin otronan cu ta bin Aruba cada 6 luna y “cada biaha nos ta hasi algo leuk hunto por lo menos un biaha durante nan estadia. ‘They will not take no for an answer.’”
Lissy no ta sconde su angustia ora tin tempo di awacero. Logico, pasobra e bruidnan ta pafo y awa ta trece reto adicional. Pero ta crea un toke special tambe. “Mi tabatin tres reto specifico cu awa cero den e 20 aña di ta organisa bruid 3. Un pareha a casa pa civil y a laga e bendicion na beach un banda pa motibo di yobida y tur hende a bay directo pa e fiesta. Nos a hiba e fiesta paden. E otro dosnan nos mester a move e evento paden caminda e ceremonia y receptie tabata na e mesun luga. Tabatin un di cuater caso cu a pidi nos pa warda pa e awa pasa y despues nos a seca e stoelnan y a haci e ceremonia casi casi den scur,” Lissy ta conta na harimento.
COVID-19 y lockdown
Ora nos a bay den lockdown, ki tristesa. Mi ta kere 60% di nos bruidnan a pospone. Ainda nos ta trahando riba algun cu kier a casa na 2020 y e resto a cancela. Ki pa haci?
Mi ta kere e efecto tabata temporal paso mane cu Aruba a habri nos a start back ‘as if nothing happened,’ claro teniendo cuenta cu e reglanan.”
E experiencia cu e pandemia y tur e reglanan pa evita transmision a trece un presion adicional pa tur ‘event planner.’ Y pa Lissy e no ta diferente. “Locual mi a siña ta cu sin importa con hopi y con bon bo plan algo bo mester por ‘adjust y adapt.’ Maske, esaki ta algo cu ami semper a tene cuenta cu n’e. Pero depende e situacion, mester hiba bolcientenan den e direccion cu bo kier pa nan tambe compronde e realidad y asina nan tambe ahusta y adapta.
Y Lissy ta logra. Pasobra despues di asina hopi aña ta organisa casamento pa turista, no residente, e ta keda hopi druk. Tin mas ‘wedding planners’ pero e no a afecta su mesun negoshi. “Ami lo bisa cu mester bin un regulacion si, pasobra e ta un actividad di un dia y esun cu ta kere cu e ta facil ta fout bezig. Organisa un evento, un casamento no ta facil ora bo tin e responsabilidad di un dia hopi special. No tin un ripiticion si algo bay robes, pa un pareha cu a soña cu esaki pa añanan y abo tin’eden bo man. Si un cos bay y fout bo a daña pa nan, pa bo mes, pa bo compania y mas duro ainda pa Aruba. Corda semper cu un foutje ta worde ‘propaganda’ por lo menos 10 biaha.”
Y apesar di tur e retonan, Lissy lo no kier haci algo diferente. “Lo mi scohe pa e trabou aki atrobe, sin duda.”


c: text/html

text:
Desde inicio di gobernacion di Gabinete Wever-Croes, integridad ta un area di hopi importancia pa e Gobierno encabesa pa Prome Minister Evelyn Wever-Croes. Desde e prome dia di gobernacion na final di 2017, Gobierno ta bringando forsanan di corupcion tanto den gobierno como den comerciantenan cu ta kere cu nan ta doño di Aruba.
Gabinete Wever-Croes a stipula un programa ambicioso di integridad, cuminsando cerca Gobierno mes, den aparato gubernamental y den companianan estatal. E meta di e programa aki ta pa trece confiansa bek di nos pueblo den e Gobierno.
Prome Minister a remarca cu apesar di no a logra ainda, el a cuminsa si y trabounan pa logra esaki ta continua. Esaki sigur ta un paso hopi importante pa yega na e resultado cu e ta desea pronto den combatimento di corupcion.
“Mescos cu den tur cos malo den bida, e luz mester lucha fuerte contra e scuridad. Y lo tarda un tempo ainda prome cu tur e scuridad di añanan anterior wordo destapa cu e luz. Nos a cuminsa y p’esey tin asina tanto movecion, nerviosismo y investigacion. Nos no ta ainda caminda cu nos mester ta, pero nos a cuminsa y nos ta riba e bon caminda”, Prome Minister a duna di conoce.
Bureau Integriteit Aruba (BIA): e seleccion pa director di e Bureau aki lo keda finalisa e luna cu ta bin. Tabata un procedura hopi intenso cu a tuma hopi tempo. E departamento aki ta bay ta completamente for di Gobierno y den mannan independiente. Prome Minister a duna di conoce cu e no sa ken e candidato ta y lo e haya sa ora e procedura ta finalisa. Una bes cu e director ta apunta, e trabounan lo cuminsa. E ley di BIA ta den proceso.
Comision Corporate Governance tambe a cuminsa cu nan trabou y ta hopi activo awor cu e Wever-Croes-Norm. E ley di Corporate Governance tambe ta den proceso.
Den luna di september Parlamento lo finalisa e Ley di Ombudsman. Nan a wanta e tratamento pa algun conseho adicional. Asina cu nan keda cla, e oficina di Ombudsman lo wordo instala. Un kwartiermaker ta bezig caba di basta tempo. E Ombudsman lo ta e defensor di pueblo y pueblo por yega eynan cu kehonan cu no por bay hues of otro instancia cu n’e.
Luna di september tambe Parlamento lo trata e Ley di Financiamento di Partidonan Politico. E ley aki ta hopi hopi importante. Nos por a mira eleccionnan anterior cu un partido tabata tin hopi fondo na su disposicion, hasta pa organisa carnival y lighting parade. Nos a mira tambe cu un sponsor di ex prome minister Mike Eman, Roberto Rincon, despues di a haci donacion cuantioso na sr. Eman, a haya tereno y cantidad di vergunning, sin mester a pasa screening. Ta incomprendibel, Prome Minister a expresa, cu nos instancianan bancario por a keda sin meld e transaccionnan aki.
Una bes e ley aki pasa Parlamento, no ta posibel mas pa partido politico ni politico ricibi donacion grandi. Te na Afl 3.000 por, riba Afl. 3.000 mester publica ta di ken e donacion ta bin. Y donacion riba Afl 25.000 ta prohibi. Esey kiermen cu e donacion di Roberto Rincon na ex minister president di Aruba di $ 50.000, no ta posibel mas. Pa nos di Partido MEP nada ta cambia. MEP ta keda depende di contribucion di pueblo, na koffiemorgen, BBQ, rifa y bingo. Pero cu e ley aki, porfin ta bin un level playing field den politica na Aruba.
Tambe nos ta trahando hunto cu sr. Hessels di Stichting Deugdelijk Bestuur Aruba riba e National Integrity Scan, un investigacion di integridad riba nivel nacional.
Banco Central, cu segun Prome Minister, e ta considera un partner di Gobierno den e lucha contra corupcion, a cuminsa desde 2018 cu encuestanan di corupcion. Un encuesta no ta mes intenso cu e scan cu ta bay haci cu sr, Hessels y e expertonan. Pero e encuestanan ta yuda Gobierno si. E encuestanan di 2018 y 2019 a mustra cu residentenan tabata di opinion cu e problema di corupcion ta hopi comun y cu e ta creciente.
“Pa Gabinete Wever-Croes, integridad ta un prioridad. Y cu e maneho y e programa ambicioso di integridad di nos Gobierno, nos lo trece confiansa bek di nos pueblo den e Gobierno”, Prome Minister a finanlisa bisando.

robotstxt: allowed

filter: keep


text:
E premio ta pone Aruba riba escenario global pa excelencia y beyesa medio ambiental
EAGLE BEACH, Aruba – October 30, 2021 – Diabierna, Ewald Biemans, propietario/CEO di Bucuti & Tara Beach Resort, a acepta un premio global den nomber di e resort y su esfuersonan na Aruba pa alcansa e United Nations Sustainable Development Goals (SDG). E Global Forum on Human Settlements (GFHS), cu ta wordo apoya door di e United Nations Environment Program (UNEP), a tene su di 16 conferencia anual, cu a conclui cu un ceremonia di entrega di premio na nivel mundial. Bucuti & Tara a ricibi un Sustainable Cities And Human Settlements Award pa e categoria di Global Low-Carbon Ecological Scenic Spot. E evento, cu a wordo atendi virtualmente y den persona na China, a resalta e logronan di e 17 SDGs.
Aruba riba escenario mundial
E Secretaria di GFHS a haya sa di Bucuti & Tara su exito den sostenibilidad ambiental na Aruba ora e resort a ricibi e Global United Nations 2020 Climate Action Award y a wordo invita pa presenta su programa extensivo di iniciativanan na e comite di seleccion.
Ganadornan ta representa e progreso valioso y importante cu mester tuma luga na mundo pa asina nos por cumpli cu e Sustainable Development Goals despues di 2015. Esaki ta un agenda global cu a wordo adopta na 2015 door di 193 pais na e United Nations General Assembly. E ta contene 17 obhetivo (SDGs), 169 meta y mas cu 200 indicator. E agenda ta diseña pa cada individual, entidad, y pais sigui y logra mientras cu nan ta balansa sostenibilidad social, economic y medio ambiental pa asina por segura un futuro mas sostenibel.
Ban actua!
E GFHS Sustainable Cities And Human Settlements Award cu Bucuti & Tara a gana por wordo logra door di cualkier persona, entidad y te asta door di nos mes un isla Aruba. Na raiz di e compromiso global pa stop calentamento global cu 1.5 ̊C cu a tuma lugar na aña 2015, Aruba a crea SDGAruba.com, un recurso hopi importante cu ta mustra nos comunidad con pa logra e metanan menciona den e Sustainable Development Goals.
“E ta un honor pa Bucuti & Tara ricibi e Sustainable Cities And Human Settlements Award como un miembro di Aruba, cu a crea un ruta pa logra SDGs. Nos ta spera cu e ta inspira nos gobierno, entidadnan y individualnan pa apela na SDG Aruba y pa tuma accion cu e iniciativa aki cu ta vital y critico pa nos por proteha nos bunita isla,” Ewald Biemans, propietario/CEO di Bucuti & Tara ta conta. “Aruba, hunto cu e
1
resto di Caribe, ta contribui minimal na global warming, pero desafortunadamente nos bunita isla ta encontra su mes inhustamente entre esnan mas vulnerabel na e efectonan devastador.”
Representando Aruba
E tres dianan ta proporciona plataformanan interactivo y di nivel halto pa expertonan por comparti y difundi informacion y experiencianan mientras nan ta promociona e aplicacion di e Millennium Development Goals y post-2015 Sustainable Development Goals.
Como un entidad, e exito di Bucuti & Tara como net zero/carbon neutral y su participacion den comunidad a wordo destaca pa su logro den cuida Aruba. Biemans a duna un discurso cortico den nomber di Bucuti & Tara su Green Team. Entre e parti nan mas importante di e discurso tawata e remarca cu te asta un hotel di 104 camber so, riba un isla asina chikito manera Aruba, por a haci un impacto significativo cu ta duna nos isla un stem riba escenario mundial.
55 aña pasa, ora Biemans a yega Aruba, e tawata testigo di e desaroyo rapido cu a causa hopi desgaste na nos recursonan natural. Ora e la mira esaki e la wak cu tawata tin un necesidad grandi pa implementa iniciativanan cu lo yuda nos medio ambiente pa futuro generacion. E tawata particularmente inspira door di e famoso Rio Earth Summit na 1992. Como un oyente y participador, e nunca por a imagina cu su esfuersonan lo hacie un honorario. Biemans a yega na e conclusion cu experiencianan di biahe regenerativo diseña pa protehe e hogar di Bucuti & Tara y Eagle Beach pa futuro generacionnan ta beneficia nos comunidad mes un hopi cu te beneficia su huespednan.
Proximo stap
Otro siman Biemans lo biaha pa participa den e famoso UN COP26. Riba November 4, e la wordo pidi pa ta un firmante di e Glasgow Declaration on Climate Action in Tourism. November 9 e lo acepta Bucuti & Tara su premio na e ceremonia di e Global UN 2020 Climate Action Award. Na e evento e lo duna un presentacion cu lo demonstra e hotel su trayecto pa sobrepasa net zero (‘excelling beyond net zero’), incluyendo e exitoso plan cu United Nations a nombra como “hopi replicabel y aplicabel”, y un stappenplan pa mas di 1 miyon di hotel na mundo.
Pa haya sa mas, bishita Bucuti.com.


text:
WILLEMSTAD – Kontinuando ku e investigashon di e kaso di aksidente fatal na Arubastraat ku a tuma lugá dia 24 di desèmber 2021, a resultá ku e víktima ku a fayesé den e kaso aki, un ratu promé tabata enbolbí den un kaso di tiramentu den área di Kintjan.
Na momentu di e aksidente e tabata wòrdu transportá den vehíkulo partikular pa C.M.C., pero ku a aksidentá despues riba e kaminda ku ta kondusí pa Arubastraat.
Riba òrdu di fiskal di Ministerio Públiko a konfiská e kurpa pa outopsia di lei.
E víktima a keda identifiká komo Jose Miguel Marte Peguero, nase dia 12 di ougùstùs 1995 na Repúblika Dominikana. Investigashon den e kaso ta kontinuá.
Ainda polis no por revelá identidat di e víktima den aksidente fatal


text:
Análisis di krimenan di impakto haltu.
KOMUNIKADO DI PRENSA 267 /2022
30 mei 2022
Análisis di krimenan di impakto haltu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Krímennan di impakto haltu durante di e periodo di23 pa 29 di mei 2022 a duna e siguiente
resultado.
Atrako
Tabatin tres (3) kaso di atrako. E atrako a tuma lugá djárason 25 i djasabra 28 di mei
durante di e orarionan 20.46’or, 05.58’or i 09.30’or.
Nan a tuma lugá na un minimarket riba F.D. Rooseveltweg, den un kas na Rancho i na un
establesimentu den Breedestraat (O).
Ladronisia di vehíkulo
Den e periodo polis a raportá dos (2) kaso di ladronisia di outo.
E vehíkulonan a keda hortá riba djaluna i djamars entre 20.30’or – 06.00’or i 12.45’or i
05.15’or.
E outonan ku a keda hortá ta di Kia Sportage i un Toyota Hilux.
A bai ku vehíkulonan for di Kaya Venezia i St. Michielsweg.
Kiebro den kas
Polis a registrá shete (7) kiebro den kas. Mayoría di e kiebronan aki a tuma lugá riba
djárason i djabierne entre 08.00’or – 10.00’or i 15.00’or – 18.00’or.
Malechornan a penetrá dor di kibra òf fòrsa bentana òf porta di patras.
E kiebronan aki a tuma lugá na e.o. Stenen Koraal, Montana Rey, Kaya Platio i Angolaweg.
Kiebro den negoshi
A konfirmá 5 kiebro den negoshi i mayoria a tuma lugá riba djarason, djabierne, djasabra i
djadumingu entre 03.00’or i 05.00’or.
Malechornan a penetrá den e edifísionan dor di kibra porta òf kibra hèkwerk.
E áreanan na unda e kiebronan aki a tuma lugá tabata Jan Noorduynweg, Rooi Catootje,
Kaya Kooyman, Industriepark Seru Lora i Rooi Catootjeweg.
Kiebro den/na outo
Tabatin tres (3) kiebro den outo, ku a tuma lugá riba djaweps, djasabra i djadumingu entre
03.00’or i 05.30’or.
E método ku mas e malechornan a usa tabata di ranka e bumper dilanti di e vehikulonan.
E sítionan na unda a kibra na e outonan aki tabata Breedestraat (O), Punta Cardonweg i riba
luga di stashona outo na W.T.C.
Violensia relashonal
Polis mester a atendé dies (10) kaso di violensia relashonal, di kua mayoria a tuma lugá riba
djaweps.
Mayoría di e kasonan aki a tuma lugá entre 09.00’ – 10.00’or i 14.00’or – 15.00’or.
E áreanan kaminda ku polis mester a duna asistensia pa e tipo di violensianan aki, tabata for
di Montana te ku Soemboe.


text:
Testigonan di Jehova Tin cu Duna Diesmo?
No, testigonan di Jehova no tin cu duna diesmo; nos trabou ta ser financia door di donacion boluntario. Kico ta diesmo, y pakico testigonan di Jehova no ta duna diesmo?
E mandamento pa duna diesmo, es decir, pa duna dies porciento di bo entrada, tabata parti di e Ley cu Dios a duna e nacion di Israel di antiguedad. Sinembargo, Bijbel ta mustra bon cla cu e Ley aki, locual ta inclui e mandamento pa duna diesmo, no ta aplica na cristiannan.—Hebreonan 7:5, 18; Colosensenan 2:13, 14.
Na luga di duna diesmo, testigonan di Jehova ta haci mescos cu e cristiannan di prome siglo y ta apoya e trabou di predica na dos manera. Nan ta predica sin ricibi pago y ta duna contribucion boluntario.
Pues, nos ta sigui loke Bijbel ta bisa cristiannan pa haci: “Laga cada hende haci manera el a dicidi den su curason, no di mala gana, ni forsa, pasobra Dios ta stima hende cu ta duna cu alegria.”—2 Corintionan 9:7.


text:
MIAMI, FLORIDA – Hues Spencer Multack a stipulá un fecha tentativo kaminda e lo trata e kaso di violensia doméstiko kontra pelotero, Wladimir ‘Coco’ Balentien. 9 di april 2014 ta e fecha ku e hues a stipulá tentativamente pa trata e kaso. E fecha aki a keda stipulá den un oudishon kaminda ofisialmente a presentá e kargonan kontra Wladimir.
Den e siman promé ku 9 di aprel lo tin otro oudishon kaminda un biaha mas hues lo sinta ku abogadonan i fiskal pa determiná si e dos partido nan ta kla pa komienso di e kaso. Ta di spera ku aki nan abogadonan di Wladimir lo trata na postpone e kaso ya komo ku e temporada di beisbòl profeshonal Hapones a kuminsá i e pelotero mester ta presente pa tratamentu di e kaso.
Si e hues no bai di akuerdo ku e petishon pa postpone e kaso te na final di e temporada di beisbol e ora ei un posibel solushon lo ta pa trata e kaso den mei próksimo. Ta konosí kaba ku Wladimir lo ta na Merka entre 6 pa 11 di mei próksimo pa tratamentu di su kaso di divorsio.
Den e oudishon ku a tuma lugá, un biaha mas via di su abogadonan, Wladimir a deklará su mes no kulpabel di e kargonan presentá kontra dje. E dos kargonan ku a keda presentá kontra Wladimir ta di entrada sin permit na e kas di Karla Balentien i tambe agreshon kontra Karla Balentien.


text:
Bida real
Hopi investigado ta kere cu webo ta fundamental pa un bida largo y saludabel. Un di e hende muhenan mas bieu di...
Naci dia 1 di october 1981, Deborah James a sali for di e veld di enseñansa pa converti den un blogger, presentadora di podcasts y activista contra...
Cu tur e comeback trends di e añanan 2000. E Corset tabata inevitabel. Comokiera cu bo bisti’e… cu jeans, carson of saya! E...
‘Loba Herida’ ta conta un storia di pasion, deseo, locura y amor. Di un dama cu apesar di tur sla di bida, a...
Giovanny cu ta conoci pa su nomber di cariño, Gio, a crece sin e figura di un tata y semper el a...


text:
Kralendijk- Riba djabièrnè 23 di aprel, KPCN a saka un komunikado tokante dos agente polisial ku, pendiente pa investigashon, a pone riba non aktivo en konekshon ku un detenshon ku nan a hasi riba 17 di aprel 2021.
A finalisá e investigashon interno i ámbos agente por kuminsá traha bèk. Konklushon di e investigashon ta ku un di e agentenan no a aktua kompletamente konforme instrukshon di enkargo. Internamente lo pone a sanshonnan nesesario pa ku esaki.
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
The content originally appeared on: Diario
Minister Presidente Evelyn Wever-Croes a informa:
ORANJESTAD (AAN) – Diahuebs mainta a tuma lugar e conferencia di prensa di Gobierno den cual, Prome Minister Evelyn Wever-Croes, a hiba palabra y a referi na diferente tema.
Entre otro, e dignatario a papia tocante VUT (Areglo di pago cu empleado publico mes ta pidi, pa retira mas trempan di trabao) cu a habri Diaranzon di e siman aki.
“VUT ta un di e instrumentonan cu nos a introduci y tin dos luna pa aplica, te dia 14 di Augustus. Tur esnan cu ta interesa pa aplica, y e ultimo fecha pa tuma e VUT ta 20 di September 2023”, Minister Presidente a splica.
El a reitera cu VUT ta un di e instrumentonan cu gobierno tin, den su esfuerzo pa baha gasto di personal den sector publico. E mandatario a haci un presentacion grafico, den cual a mustra cu, desde 2017, gobierno ta trahando riba gastonan di personal y tambe e cantidad di personal den servicio di gobierno na final di 2017, ora e gobierno a sinta. E ora ey tabata tin 4.800 y pico empleado, y ya na fin di 2021, el a baha 4.518. Pues, den termino absoluto e cantidad di empleadonan a baha cu 351 persona, kiermen 7.22%.
E mandatario a splica pakico e ta uza e termino “absoluto”. Esaki pasobra tin personal cu a wordo reemplaza, pero tin hende cu a tuma retiro y no a wordo reemplaza, y e saldo den termino absoluto ta e 351 persona aki.
Den placa, atravez di grafico, e mandatario a splica cu e gastonan di personal a baha durante e añanan. Na aña 2018 a papia di 476 miyon florin; na 2019, el a baha cu 0.3%, na 2020 a baha cu 10% y na 2021 a baha adicionalmente cu 2.3%.
Premier Wever Croes a splica cu e dos graficonan cu el a describi ta inclui den e relato anual di 2021 di Ministerio di Asuntonan General.
E mandatario a elabora tocante e proyeccion pa bay pa dilanti, locual DIARIO ta trece dilanti den otro articulo.


text:
Kralendijk- Riba djarason 17 di mart a pasa un total di 226 hende un bakuna. Di esakinan tin 89 a haña e promé bakuna i 139 hende a haña nan di dos bakuna.
Di a bakuna di Pfizer mester pasa dos angua pa tin un protekshon kontra di Covid casi kompleto. Sinembargo, promé resultadonan ta mustra ku hende ku a pasa 1 angua i bira malu no tin síntoma masha severo.
Ketu bai e kantidat di hende ku a risibí e promé bakuna ta keda relativamente about. Te ainda ta e grupo di 60 aña òf mas so ta hañando sita pa bai bakuná.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Rekesito(nan) ora di solicita na DPL
* Bo persona mester presenta cu un cedula of papel di Censo di Afl.5,- pa por wordo atendi na Jobcenter.
* Presenta cu tur bo documentonan (copia) di estudio manera diploma, certificado y cu carta(nan) di recomendacion.
* Ora di solicita na DPL mester bin representabel/adecuado bisti pa por bay un Entrevista Laboral.
* No ta permiti pa presenta cu mucha(nan) of mas persona na momento cu bo persona ta wordo atendi/registra dor di un Consulent di Jobcenter.
Informacion relaciona cu vacaturanan na DPL ta Gratis y sin compromiso.


text:
Minister di Desaroyo Sosial, Labor i Bienestar
Nasé na Kòrsou riba 3 di yanüari 1960.
Pronto nos lo kompartí mas informashon di minister.
Último notisia
-
Riba Mart 08, 2022 Minister Larmonie-Cecilia na komunidat: “Kibra ku prehuisio i kosechá fruta mañan”
-
Riba Febrüari 14, 2022 Minister Larmonie-Cecilia a bishitá bario di Sapaté huntu ku sekretario di Estado Sra. van Huffelen
-
Riba Febrüari 04, 2022 Minister Larmonie-Cecilia huntu ku Sandals ta buskando mas ku 400 empleado lokal pa laborá den turismo


text:
Miedo pa deportacion: Venezolano ilegal a core pa Polis
Awe mainta pa mas o menos 8:30am a tuma luga un persecucion entre un patruya di Polis y un auto marca KIA modelo Picanto color blauw. Polis a nota cu e auto tabata core sospechoso y ora a bay check su number, a resulta cu e number no ta cuadra cu e auto. Esey a lanta mas sospecho y a duna a chauffeur indicacion pa para. Pero e ultimo aki a opta pa primi trot y purba core pa e defensornan di ley. E no a logra den su “intento”.
E persecucion a start den Turibana y a sigui pa Alto Vista y Sabana Liber. Na dado memento, e homber a drenta un hanchi sin salida. Ta obvio cu e no conoce e area mucho bon y ora el a ripara cu caminda a caba na un “dead end”, el a opta pa baha for di e auto y cuminsa core na pia bay. E persecucion a pia tabata di un distancia limita di mas o menos 100 meter, pasobra Polis a sa di yega mesora su tras y a logra mand’e tera.
Eynan e homber a conta e Polisnan cu e ta Venezolano y a bin den avion procedente di Punto Fijo. El a bin cu su pareha mas o menos 1 aña pasa y ta ilegal na Aruba. Bibando aki e pareha a sali na estado y a duna luz algun luna pasa. Awo e baby tin dos luna na bida y dor cu nan ta ilegal, no tin seguro. El a hay’e cu un cuenta di 4 mil florin di Hospital pa paga y a yega na un areglo pa paga 200 florin pa luna, segun su forsa.
E homber a pidi despensa cu el a core, pero a purba tur forma pa convence e defensornan di ley cu e no a haci’e pa malo, pero e kier nan compronde cu e tin hopi miedo di bay cera bek. El a splica cu e tabata cera algun tempo na Warda nos Costa na Dakota, pero despues a haya “meldplicht” pa tur mainta presenta na Warda nos Costa, mientras e ta pendiente pa su peticion pa asilo. E ta spera di por keda cla cu su permiso pa e por forma un biba riba nos isla.
E homber a splica cu e situacion na Venezuela ta hopi malo mes y cu si deport’e, ta comosifuera ta mand’e pa bay muri eynan. Na Venezuela falta cuminda, falta remedi, falta trabou y e nivel di insiguridad ta hopi halto mes. El a pidi Polisnan pa por fabor no sak’e di nos isla. A splik’e e proceso, cu ta encera cu ta hib’e na Warda nos Costa pa eynan atende cune y dicidi si ta deport’e of ta lag’e keda spera riba contesta pa e peticion pa asilo.
Den e proceso di persecucion a nota cu e homber a keda cu un wowo blauw tambe…probablemente e lo a “cay” dal su mes ora tabata core su tras pa e para.
Venezolano illegal a purba core pa polis na Alto Vista, polis a logra gar’e na Sabana Liber!
Miedo pa deportacion: Venezolano ilegal a core pa Polis


text: Diasabra merdia a drenta informe di cu un persona lo ta menasando un dama hulandes cu un cuchiu na un cas na Santa Cruz, mesora a dirigi un patruya na e sitio. Na yegada di e patruya a bin compronde cu un bisiña tabata causando problema y a menasa e dama hulandes cu un cuchiu. Entretanto e sospechoso a deshaci di e cuchiu caba. Tur cos a cuminza ora cu supuestamente e señora kier a sali cu su auto pero un auto di bisiña tabata strob’e pa sali. Ora e señora a bay puntra su bisiña pa e hala su auto, e bisiña a mustre un cuchiu y a menase. Segun algun bisiña di e mesun caya e persona ta un hende problematico y ta varios biaha caba e ta buska problema cu hopi di su otro bisiñanan. Awo cu e a wordo deteni e mag splica na warda e pakico di su actonan.


text:
Manera ta custumber, tur aña Departamento di Cultura Aruba ta organisa e actividad teatral di mas grandi na Aruba cu ta relaciona cu Celebracion di Dia Mundial di Teatro. Anexo na e programa di celebracion, cada aña ta otorga e Premio Nacional di Teatro na un persona, grupo of fundacion cu a traha y cu a contribui grandemente cu e desaroyo di teatro na Aruba.
Pa loke ta trata e aña 2020, na unda Aruba a confronta cu’n aña di Pandemia; no por a haci e celebracion aki, motibo pa e cual a opta pa otorga e Premio Nacional di Teatro “Reconocemento Special di Bida Largo” e aña aki na: Cas di Cultura Aruba’s Cultural Plataform sice 1958, pa su Celebracion di mas di 60 aña na servicio teatral, tur aporte, congresonan y proyectonan asina valioso den cooperacion pa lanta arte di tarima aki na Aruba y pa nan reconocemento y trayectorio, tanto na nivel nacional como internacional.
Na aña 2021, a otorga e premio aki na e directora, Actriz y escritora di teatro, Lenie Jeandor, pa su trayectorio y excelente aporte den e mundo teatral y pa e valioso publicacion di su 2 buki: “Manual pa Escenario”.
Algun di e Premionan aki otorga den pasado tabata lo siguiente:
Na aña 2005, a tuma luga e prome celebracion di Dia Mundial di Teatro y a presenta full un siman teatral, na unda e grupo di teatro local Asociacion MASCARUBA a bay cu e prome Premio Nacional di Teatro, como reconocemento pa nan 44 aña di existencia den e aña ey y pa e trabao incansabel y pa e desaroyo di teatro den nos comunidad y nan representacion na nivel nacional y internacional.
Ademas e grupo aki a lanta for di mesun aña cu a tene e celebracion aki, mundialmente.
Na aña 2006, e autor, critico, actor, periodista y director di teatro Juby Naar, a bay cu e reconocemento aki bon mereci pa su valioso aporte y añanan di experiencia den e area artistico aki, contribuyendo grandemente den e mundo teatral den nos comunidad.
Na aña 2007, e maestro, directora y actriz Amy Lasten a haya e reconocemento aki pa su incansabel aporte y trayectoria trahando specialmente cu hoben y su dedicacion como maestro di teatro. Ademas señora Lasten a traha, durante su funcion di encargado di e Seccion di Teatro na Instituto di Cultura Aruba, diferente tayer y festival, manera FESTESECO cu a crea un impacto exitoso plantando un simia grandi den curason di diferente hoben cu awendia ta desaroyando nan mes grandemente den e mundo aki.
Na aña 2008, e autor, director, actor y compositora Carmen Herrera y grupo teatral Kibrahacha a conkista e logro aki pa su añanan di experencia y representacionnan na nivel nacional e internacional, na unda a registra diferente obra den un forma magistral den un buki cu ilustracion y cantica cu a uza den cada obra.
Na aña 2009, e autor, director y actor, señor Oslin Boekhoudt (dfm), a conkista e logro aki pa tur e añanan di experiencia y dedicacion pa cu teatro na nivel nacional y internacional. Un lista di cantidad di obra a ser dirigi exitosamente pa su persona, ademas di a gana e confiansa y respet di hopi hende cu a consider’e e Tata di Teatro na Aruba.
Na aña 2009 tambe a entrega e “Reconocemento Special di Teatro di Bida Largo” cu cada lustro lo ser otorga na un persona, cu a dedica henter su bida na servicio di teatro, pa su trabao, sacrificio y aporte den e campo teatral. Pa e prome biaha e tecniconan di Cas di Cultura Aruba, Richard Hopmans y Rolande Bryson a bay cu e codiciado y excelente titulo aki.
Na aña 2010, e reconocemento aki a ser duna na e presidente Internacional di Teatro Amateur Leo Tromp, Kende tambe a fungi pa hopi aña como presidente di IATA y FUNDARTE.
Na aña 2011, e reconocemento aki a ser duna na e comediante sr.Vale Croes, (dfm), kende tambe a celebra su 50 aña como un di e miho comediantenan na Aruba.
Na aña 2012, e premio a bay pa drs. Mirto Lacle, Gestor Cultural. “Un homenahe na cultura y cuentanan di Compa Nanzi, 1952 pa 2012” y cu e proyecto y ciclo multidisciplinario presenta na Cas di Cultura den luna di maart 2012 titula: Cas di Cultura converti den Cueba di Compa Nanzi, cu a encera 4 proyecto den uno.
Na aña 2013, a otorga e premio aki na Diana Antonette, den su hubileo di 45 aña di Actriz y 30 aña directora di Teatro di Danza Arubano.
Na aña 2019, despues di 10 aña lo otorga e Premio Nacional di Teatro “Reconocemento Special di Bida Largo” na e actriz, comediante, productor, escritor di teatro, Faritah Luidens cu su celebracion di 50 aña den farandula cu su Mega produccion “Ken ta Basha Abou”. El a presenta conhuntamente cu Cas di Cultura e show unda a resalta su personahe Tica Basha Abou cu su persona ta representa y tambe den e mesun rosea a duna 5 reconocemento special na 5 grandi, veterano, di teatro cu lo ta trahando directamente cu Faritah Luidens den su produccion manera ta: Luty Martinez, Yvonne Spellen, Magda Nicolaas, Harold Pereira y Elsa Krosendijk.
Masha Pabien na tur persona cu ta forma parti di e lista aki y tambe nos ta spera cu pueblo por duna libremente e recomendacion pa e premio aki cu lo ser entrega na aña 2022.
Manda boso peticion cu e motivacion di e nominacion y biografia di e persona, organisacion, maestro, actor, productor, grupo escritor, etc, na Departamento di Cultura Aruba y ban sigui duna reconocemento den bida na tur protagonista cu ta traha incansabelmente pa mantene e arte di teatro na halto.


text:
ORANJESTAD – Mientras cu e prome caso di monkey pox osea ‘bruela di macaco’ a yega Hulanda, Aruba ainda no tin motibo pa alarma. “ Na e momento aki DVG no tin informacion pa duna riba loke ta monkey pox” vocero di Departamento di Salud, Jurrette Croes a bisa noticiacla diabierna. “ Si nos ta sigui informacion international y di Caribe y manera cu nos di salud publico señala un of otro menasa pa loke ta salud di comunidad. Mesora nos lo informa” Croes a finalisa bisando. Mientrastanto e prome caso a yega Hulanda y ta plamando den varios otro parti otro di mundo.
KICO TA BRUELA DI MACACO
Bruela di macaco ta parecido na un bruela regular, esta cu blaar chikito riba bo curpa tur caminda y ta contagia ora cu un persona mishi cu otro via mishi, of tosamento of saliva. E simptomanan ta malesa manera keintura, calafrieu, dolor di musculo, y un tipo di blar. E ta cuminsa cu un grawatashi, hopi biaha riba cara y despues por plama. E ta mustra mortal, y aworaki ta plamando rond mundo, cu ta algo hopi inusual. E no ta asina contagioso si y no tin cura conoci pe actualmente.


text:
-
AVB/ 2 years ago
Academia di AVB cu van nobo pa por transporta materialnan
Arubaanse Voetbal Bond (AVB) a cumpra un van nobo na Garage Centraal y a haci esey cu un meta. Academia di...
-
Nacional a gana Vesta 3-2, consagrando como campeon ABC Cup 2019, momento grandi pa futbol di Aruba
Nacional mester a bataya FC Vesta, e campeon di Corsow, pa mas cu 120 minuut p’asina titula campeon di e torneo...
-
Nacional ta finalista di ABC Cup 2019, Aruba ta presente den final contra FC Vesta di Corsow.
E Dragon nan di Nacional ta den final di Copa ABC 2019 despues di a gana e campeon di Aruba, RCA,...
-
Deseonan di pronto recuperacion pa Walter Bennet di RCA
Casi na final di e partido di RCA contra Scherpenheuvel den ABC Cup unda e Tricolor a gana 4-1, tabatin un...
-
RCA a derota Scherpenheuvel den tempo extra den un partido dramatico pa inicia ABC Cup
RCA, e flamante campeon di Aruba no ta aheno na drama, riba e anochi aki tabatin mester di hopi curason y...
-
Ambos partido di Division di Honor ta tuma lugar Diadomingo
Depues cu directiva di AVB a ricibi informacion additional, entre otro cu no por dispone di e facilidad di CDFF ariba...
-
Clubnan a cuminsa ricibi materialnan di futbol di AVB
E aña aki e clubnan di futbol afilia na Arubaanse Voetbal Bond (AVB) ta ricibi materialnan deportivo. AVB a traha riba...
-
Inversion historico den material di futbol pa tur club di Aruba
E aña aki pa Arubaanse Voetbal Bond (AVB) tin un aña historico, partiendo hopi material na clubnan di futbol afilia na...
-
Seleccion Nacional U-20 preparando a competencia di CONCACAF
E seleccion U20 di Arubaanse Voetbal Bond (AVB) ta den preparacion pa bay hunga den e competencia di CONCACAF Under 20...
-
SV Riverplate cu miho conocemento di reglanan di futbol
Refereenan di Arubaanse Voetbal Bond (AVB) a reuni cu e club di SV Riverplate, pa un charla na e club cu...


text:
Oranjestad – E siman aki Minister Maduro di Economia a pone 200 mil florin disponibel pa asina e compania di microcredito Qredits por ofrece 100 comerciante chikito y mediano un prestamo cu condicion special pa por surpasa e periodo di COVID19. Cu e subsidio special aki, Qredits lo por duna un credito di un promedio di 25 mil florin cu un periodo liber di pagodi 6 luna na un interes di 2% den 12 luna.
Qredits ta 3 aña caba activo na Aruba brindando microcredito na diferente compania chikito y mediano y awor na momento di crisis Qredits tey tambe pa duna un man. Minister di Economia ta contento di por haci e iniciativa aki di Qredits posibel. E yudansa aki sigur lo ta un impulso importante pa economia di Aruba cu pa mas di 90% ta consisti di compania chikito y mediano.
Pa mas informacion riba e prestamo special aki, por tuma contacto cu Qredits na telefon 582 2250 of email aruba@qcredits.nl


text:
Recientemente na New Chinese Club a tuma lugar e di dos edicion di “Volunteer of the
Year Award Ceremony”: VOTY2018. Un total di 73 boluntario a wordo galardona pa nan
organisacion.
Organisacionnan cu ta forma parti de e Guia Comunitario ‘ORG.aw’ por a nombra nan
boluntario cu a destaca na aña 2018. E obsekio a wordo traha dor di e proyecto ‘Plactic Beach
Party’. E obsekio aki ta exclusivo y a wordo traha for di plastic cu a wordo colecta durante
varios accion di limpiesa riba nos beachnan na Aruba. Organisacionnan tambe a ricibi un award
cu nomber di su boluntario pa e por colga riba nan wall of fame.
Minister di Asuntonan Social, Sr. Glenbert Croes a presencia henter e anochi aki hunto cu CEDE Aruba dunando atencion na e trabao di boluntarismo na Aruba.
E ambiente durante e anochi aki tabata sumamente positivo. E boluntarionan di aña 2018 y nan
organisacion a keda hopi contento cu nan reconocimento. Entretenimento tabata bao encargo
di Maickey Oliva (Campo) y tambe presentacion di Mimes di Popcorn Dancers, Edjean
Semeleer, comico Randy Ras y poeta Yakari Gabriel.
Durante e apertura di e evento e directiva di CEDE Aruba y e Minister di Asuntonan Social a
enfatisa cu e contribucion di boluntarionan na Aruba ta impagabel. Aruba lo no por funciona si
no tin e aporte di un cantidad grandi di boluntarionan cu ta yuda gran cantidad di organisacionnan. CEDE Aruba ta promove trabou di boluntarismo den nos comunidad. Esaki ta
pasa tambe den e mesun forma cu e exitoso evento anual “ArubaDoet”, tin hopi hende cu ta
desea pa duna bek na comunidad.
Durante henter e anochi fundacion Trampolin pa trabao, por medio di su clientenan a un duna
un servicio di F & B den un forma fabuloso. CEDE Aruba tambe kier gradici Papiamento Restaurant, The Mill Resorts, La Trattoria el Farro Blanco y Aruba Aloe cu a contribui e bunita ‘doorprizes’ pa e publico di e evento. Cuminsa for di awor y mira bon ken ta esun boluntario cu lo bo kier reconoce. Esnan cu ta desea pa participa na e Volunteer of the Year 2019, por registra nan organisacion riba Guia Comunitario ORG.aw. Unabes bo ta inscribi bo ta ricibi invitacion automaticamente pa siguiente edicion di VOTY Awards.
Pa mas informacion por tuma contacto cu Yolanda Richardson-Smit na CEDE Aruba via
[email protected] of 582-7666.


text:
les di Sabbatskol
otro idioma
Les di sabbatskol kuartaal 1, aña 2022, Titula: Den E Ultimo Dianan Aki: E Mensahe di Hebreo
Les 1: E Karta na e Hebreonan i na Nos
Malestar
Lesa pa e siman aki:
Heb. 2:3, 4; 1 Ped. 4:14,16; Heb. 13:1-9, 13; 1 Reinan 19:1-18; Heb. 3:12-14; Numbernan 13.
TEKSTO PRINSIPAL:
"Pasobra boso tin mester di perseveransia, pa ora boso a hasi e boluntat di Dios, boso risibí loke a wòrdu primintí" (Hebreo 10:36, Beibel Santu).
djamars, 28-12-2021
E lesadónan di Hebreo tabata eksitoso den mantené nan fe i kompromiso na Kristu, apesar di rechaso i persekushon. E konflikto sinembargo, a trese problema a largo plaso. Nan a bringa e bon bataya i a salí viktorioso pero tambe kansá.
Lesa Hebreo 2:18; Hebreo 3:12, 13; Hebreo 4:15; Hebreo 10:25; Hebreo 12:3, 12, 13; i Hebreo 13:1- 9, 13. Kiko tabata algun di e desafionan ku e kreyentenan tabata enfrentá?
Hebreoan ta konta nos ku e lesadónan a sigui eksperensiá difikultatnan. Atake verbal i probablemente otro tipo di atakenan kontra di nan honor a sigui (Heb. 13:13). Algun kreyentenan tabata ainda den prizón (Heb. 13:3)-algu ku kisas a kaba ku e iglesia finansieramente i sikologikamente. Nan tabata kansá (Heb. 12:12, 13) i fasilmente por a " pèrdè ánimo" (Heb. 12:3, , Beibel Santu). Ta usual entre personanan i komunidatnan ku despues ku e emoshon di vikto ria pasa, defensanan sikológiko i otro tiponan di defensa ta baha, i nan ta bira mas vulnerabel na e kontra atake di nan enemigunan. E forsa ku un persona òf komunidat a mobilisá pa enfrentá un menasa pendiente ta mas difísil pa akumulá un di dos bia.
Lesa 1 Reinan 19:1-4. Kiko a pasa ku Ellas?
"Pero un reakshon manera esun ku frekuentemente ta sigui e fe haltu i e éksito glorioso tabata preshoná riba Elias. E tabata teme ku e reformashon ku a kuminsá na Karmelo lo no tabata duradero; i depreshon a tuma kòntròl di dje. El a keda eksaltá na e tòp di Pisgah; awor e tabata den e vaye. Mientras e tabata bou di inspirashon di e Todopoderoso, el a pasa den e prueba di mas severo di fe; pero den e tempu di deskurashamentu akí, ku e menasa di Jezabel zonando den su oreanan, i Satanas aparentemente ketubai prevalesiendo pa medio di e konspirashonnan di e muhé malbado akí, el a stòp di gara na Dios. El a wòrdu eksaltá sin límite, i e reakshon tabata tremendo. Lubidando Dios, Elias a hui bes tras bes, te ora ku el a haña su mes den un desperdisio spantoso, su so."-Ellen G. White, Prophets and Kings, pp.161 , 162.
'Pensa riba e momentonan kaminda bo a faya den bo bida kristian i purba na komprondé e sirkunstansianan i faktornan ku a kontribuí na e kaída. Kiko bo por a hasi diferente?
8


text:
Proceso Electoral | Sharin Luydens
Manage episode 294676266 series 2801599
Den e episodio aki Career IQ ta combersa cu Sharin Luydens kenda ta Director di Censo Aruba y ta consehera di Hoofdstem Bureau di Aruba. Den nos combersacion nos lo toca e thema di e proceso electoral pa asina nos por compronde con esaki ta funciona y tambe kiko tur ta pasa tras di cortina. Tambe nos ta toca e tema di ken ta eligibel pa vota cual ta personan cu ta:
- Mester ta un persona Hulandes
- 18 aña di edad riba dia di eleccion
- Persona mester ta inscribi den bevolkingsregister 30 dia prome cu entrega lista
Tambe Sharin ta splica nos con ta yega na asiento y despues ken ta haya restzetels.
Tune in pa scucha e episodio aki!
121 afleveringen


text:
ORANJESTAD - E flora y fauna mahestuoso di reino Hulandes den caribe tin e rol principal den un produccion unico cu e titulo WOW!. E team di produccion, consistiendo di 360º of Innovation Foundation (Bianca Peters, Elton Arends) di Aruba y M&N Media Group (Jeffrey de Graaff, Ignas van Schaick) di Amsterdam, Hulanda a caba di termina e prome fase di research cu un actividad, caminda sector creativo y comercio di Aruba tabata presente.
Den colaboracion cu Dutch Caribbean Nature Alliance (DCNA) y tambe organisacionnan di naturalesa riba cada isla, e team di produccion di WOW! a bishita tur posibel luganan tanto riba tera cu bou di awa cu lo ta interesante pa filma. Banda di esaki nan a bishita gobernantenan, scientificonan y tambe posibel partners pa asina haya un miho bista riba tur loke ta come y bebe den e naturalesa y desaroyo riba e islanan.
“Claro cu nos tabata sa caba con special e naturalesa riba e islanan ta, pero cu e bishitanan aki nos a haya un hopi miho bista di con unico e naturalesa ta riba e 6 islanan aki. Loke ta bai haci e pelicula aki mas emocionante ta e diferencia entre cada isla. Na prome instante bo lo pensa, naturalesa di e islanan ta similar, pero e realidad ta cu cada un di e islanan tin nan tesoro unico y nan partinan sumamente sorprendente” Segun Bianca Peters, co-fundadora y directora di 360º of Innovation Foundation.
Di e forma aki e produccion official di e pelicula cinematografico di flora y fauna riba tera y bao awa di Aruba, Boneiro, Corsow, Saba, Sint Eustatius y Sint Maarten a inicia. E pelicula aki lo ta riba pantaya grandi na Hulanda y riba e islanan na 2025 pa un y tur por disfruta di dje.
Bianca Peters: “Pa nos esaki ta un soño birando realidad. E pelicula aki no ta solamente bai mustra den un forma spectacular e bunitesa, diversidad y resiliencia di naturalesa riba e islanan, pero tambe e vulnerabilidad y importancia pa haya e balansa entre hende y naturalesa. E publico na tur dos banda di oceano lo ta yena cu orguyo y asombro y lo realisa con special naturalesa ta riba e islanan Hulandes den Caribe. Lastimamente e islanan no ta disfruta di un imagen positivo den noticia na Hulanda y ta p’esey cu e poder di naturalesa cu ta unifica, nos kier mehora e colaboracion entre e islanan y Hulanda. Diversidad y inclusion den e pelicula y e team di produccion ta hunga un rol sumamente importante. Nos ta, despues di tur cos, un solo reino!”.
Banda di e produccion cinematografico e team tambe lo ta trahando riba un serie di seis parti. Caminda e pelicula ta bai enfoca riba bunitesa di naturalesa di e islanan e serie lo bai concentra riba e relacion entre naturalesa y e hende riba cada isla, cu nan retonan pa e proximo añanan riba nan caminda pa un relacion duradero cu naturalesa. Pero tambe cua solucionnan a wordo crea caba. Apart di tur esaki lo desaroya diferente programa educativo y musical pa talento local.
“Mi ta sumamente orguyoso cu manera distribuidor nos por traha asina di serca den e produccion di un projecto cinematografico asina special y ta obvio cu lo usa musica di e islanan pa e soundtrack”. segun Jeffrey de Graaff coproprietario di M&N Media Group.
“Ta un honor hopi grandi pa traha un pelicula di e seis islanan di reino hulandes den caribe. Nos a realisa diferente pelicula caba cu exito mundial di naturalesa hulandes, manera De Nieuwe Wildernis y De Wilde Stad, pero esaki ta e prome biaha cu nos crusa oceano y bin graba akibanda. Colaboracion cu organisacionnan local ta extremadamente importante pa nos. Awo cu nos prome bishita di research na islanan ta tras di lomba y e tantisimo reaccionnan positivo cu nos a haya riba e iniciativa aki nos ta mas entusiasma cu nunca pa cuminsa traha”. segun Ignas van Schaick, EMS Films.
E team di produccion di WOW! ta consisti di 360º of Innovation Foundation, EMS FILMS y productor asociado AM Pictures. M&N Media Group ta responsabel pa distribucion mundial.
Grabacionnan di e pelicula lo ta tomando lugar den e proximo dos añanan y ta sper’e riba pantaya grandi na Hulanda y e islanan pa 2025.
ORANJESTAD - Delta Aruba Leo Club diabierna a celebra su prome aña di existencia! Nan ta un club dedica na sirbi nos comunidad cu ta den necesidad. Eclub su nificacion ta “Liderazgo, Experiencia y Oportunidad” y e meta ta bini hunto como un grupo di amigo y haci un diferencia na Aruba.
ORANJESTAD – Durante un encuentro ameno sosteni diasabra anochi entre profesionalnan di abogacia na House of Mosaic, tabatin un presencia cu a resalta. Dama Husticia ta un escultura di 52.5 cm halto, 28.5 cm hancho y 37 cm largo elabora pa e artista local Maritza Erasmus. E tabata e pieza central di arte expone y ofreci durante e anochi y a bira un punto interesante di combersacion.
ORANJESTAD - E rumanan Tony y Kenneth Shearman recientemente a produci un cancion estilo mariachi titula '100 aña'. Ta un idea di Kenneth cu e la presenta na su ruman Tony cu for di 1994 no a produci algo estilo mariachi mas. E la gusta e idea y nan a traha e produccion cu awor ta disponibel. Pa scucha e tema, por click AKI.
PALM BEACH – E compleho di Aruba Marriott a e dos trahadonan felicita Antonio Ras – Loss Prevention Supervisor y Tisha Powell – Loss Prevention Officer, cu nan reconocimento di Sr. Bill Marriott – Presidente di Marriott International – despues di a salba bida di un huesped na maart 2022.
ORANJESTAD – Aruba tin su propio biña cu yama E=MC2, un tribute na e 10 aña di dedicacion na e mundo di biña pa e sommelier local Monrick Croes, propietario di The Wine Room. Den cooperacion cu e compania Siete Pasas Viñedo di Chile, a mix Merlot y Cabernet Sauvignon hunto. E ta un biña ‘full body’, cu bo por warda trankil pa 10 aña y despues bebe, pues bo por ‘age’ e biña. E nomber ta referi na e prome dos nombernan di Monrick. E mix di e biña ta 60% Cabernet Sauvignon y 40% Merlot (biña cora). E ta obtenibel exclusivamente na Aruba na The Wine Room. Tur esaki den cuadro di e hecho cu e siman aki, dia 18, The Wine Room ta cumpli 10 aña di existencia.
ORANJESTAD - Co productor di 360 degrees of Innovation Foundation, Elton Arends, lo ta invitado di e programa Noticiacla LIVE diamars anochi 8’or. Arends ta parti di un grupo di persona ambicioso cu ta preparando pa cuminsa filmacion di un pelicula grandi di naturalesa titula WOW Nature, cu lo keda estrena pa 2025 na Hulanda y e islanan di Reino Hulandes incluyendo Aruba. E ta un tema hopi interesante, diferente, cu ta laga bo conoce varios aspecto di un produccion di un ekipo local hoben. No perde, awe nochi 8’or riba e plataformanan di Noticiacla, esta e Facebook page, website y app.


text:
Kralendijk- Un total di 324 hende a pasa bakuna we na Boneiru. Esaki ta e sifra mas haltu ku a logra te awor aki.
Un total di 265 hende a pasa na promé bakuna awe, mientras ku un total di 59 hende a pasa nan di dos angua. Ku e di dos bakuna hende mester ta práktikamente imuno pa Covid-19.
Tòg por konsiderá ku e proseso ainda ta bai slow. Awe na St. Maarten por ehèmpel a pasa e di 5000 bakuna awe. Mester bisa tambe ku e kantidat di kasonan aktivo na St. Maarten ku 18 ta apenas un frakshon di loke e ta na Boneiru aktualmente.
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Kralendijk – Bonerianonan bakuná por hasi entrante 8 di yüli 2021 petishon na 0800 0900 pa un prueba di bakunashon pa biaha pa paisnan den Oropa sin hasi tèst di corona. E prueba di bakunashon ta un kódigo QR riba papel. Abitantenan ku hasi petishon pa e kódigo QR riba papel, ta haña un sita pa pasa buska esaki.
Na Boneiru siudadanonan ku a bakuná a haña un karchi di bakunashon. Ora di hasi petishon i pasa buska e kódigo QR, siudadanonan mester tin e karchi di bakunashon i nan pasaporte na man. Ta bini un solushon ainda pa persona ku no por pasa buska e kódigo komo ku nan no ta na Boneiru(mas).
Na Hulanda siudadanonan mes por upload e prueba di bakunashon via un app. Siudadanonan di Boneiru no por hasi esaki pasobra Boneiru no ta konektá riba e sistema akí ainda. Ta trahando duru pa pronto siudadanonan mes por upload e prueba di bakunashon na Boneiru. Pa awor siudadanonan por haña e prueba di bakunashon via Salubridat Públiko, esta den forma di e kódigo QR riba papel.
Departamento di Salubridat Públiko ta hasi un yamada na siudadanonan pa awor akí hasi petishon pa e prueba di bakunashon solamente si nan ta bai biaha pronto. Esaki pa prevení muchu hende ta yama pareu i e liñanan ta bira inalkansabel.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
ATIA a tuma nota di aumentonan cu a ser anuncia den e tarifanan pa carga yegando Aruba via Oranjestad y e waf nobo di Barcadera. Como cu cualkier aumento di tarifa of prijs lo (por) tin un efecto inmediato riba prijs di productonan riba nos isla, ATIA a tuma e iniciativa y a reuni cu tanto APA y ASTEC.
Durante e reunion cu Ing. Jossy Figaroa y Sr. Humphrey Tromp di APA y Sr. Mike de l’Isle di ASTEC, a presenta e status pa e waf na Barcadera cu a bay den operacion medio-Februari y tambe e tarifanan cu ta ser modifica pa cubri gastonan.
ATIA a haya e siguiente informacion:
Na 2014 gobierno a acorda cu durante un periodo di 5 aña lo adapta e tarifanan cu un aumento di 4% cada aña. Actualmente ta na di tres aña caba di e acuerdo aki. Despeus lo ahusta e tarifanan cada aña cu e averahe di e cinco aña precedente di e CPI (prijsindex/inflatie). Esaki tin di haber cu cubrimento di e inversion haci door di APA y ASTEC na un manera sostenibel y responsabel segun normanan di financiamento pa cu un proyecto strategico y grandi manera esaki. Ademas di esey a bira necesario e aña aki pa APA reemplasa nan tugboat den nan servicio nautico cu uno nobo mas moderno y cu mas capacidad mirando cu esun actual “Andicuri” lo mester sali for di operacion na mei/juni proximamente y pa locual APA mester a adapta su tarifanan di TUG. Tur esaki ta aporta na aumento di e tarifanan na waf.
E aumento di e tarifanan na waf ta algo cu a premira y sosteni pa un estudio hasi door di AIB pa wak kico lo ta e efecto di esaki. En general e efecto ta minimal si tuma esaki over di un periodo di 25 aña. Ta importante pa informa cu e aumento den e tarifanan pa servicio di TUG no tin di haber cu e mudamento pa e waf nobo na Barcadera, pero cu esaki ta algo inevitabel cu lo mester a pasa si a muda of a keda na Oranjestad. APA den e dianan siguiente lo sinta cu agencianan pa informa nan di e cambionan y e motibonan su tras. ATIA tin comprension pa esaki y mirando cu no tin mucho alternativa lo sugeri na gobierno pa adapta e tarifanan di invoerrechten pa baha e tarifanan na waf.
Efectonan pa comercio local
Di banda di comercio ta importante pa remarca cu comercio local ta depende casi por completo di importacion y mayoria ta yega via nos waf, haciendo esaki e punto principal di entrada. E hecho cu e waf nobo ta mas moderno y eficiente pa brinda un miho servicio ta un bentaha enorme, pero mester ta hopi cauteloso cu cualkier aumento den e tarifanan. E costo di haci negoshi na Aruba y prijsnan ta halto caba y cualkier aumento, aunke bon justifica of minimo, lo bay tin su efecto pa e consumidor.
Alabes Aruba mester keda competitivo den e region si nos kier expande e rol di nos waf como un hub of transit point. Pa por realisa esaki APA y ASTEC a confirma cu e ahustacionnan actual ainda e costonan na Aruba ta competitivo den e region, siguramente comparando cu islanan di mes un tamaño y capacidad. ATIA a reitera su posicion riba e control di e gastonan pa asina no crea un inflacion riba e mercado local door di ahustacion di prijsnan.
Comercio local no tin suficiente espacio pa sigui absorba aumento den gasto di haci negoshi. Ultimo añanan ATIA a bin ta alerta gobierno riba e punto aki continuamente, sin hopi exito. Como un mercado chikito y cu ta depende totalmente di importacion, cualkier aumento den gasto ta crea subida den prijs tambe, creando inflacion y asina pone e presupuesto familiar bou di presion. E margen cu comercio local ta traha cune no ta duna espacio pa absorba tur aumento di gasto.
ATIA ta aplaudi e mudamento di waf pa Barcadera y ta convenci cu e plannan presenta pa tanto APA y ASTEC lo tin su efectonan positivo pa comercio a largo plaso. Siguramente ora cu e conexionan di caminda tambe keda cla y e area cuminsa desaroya den uno mas comercial y industrial conhuntamente cu e FreeZone nobo. Asina creando un atraccion pa inversionistanan pa Aruba.


text:
Penshonadonan di VVRP huntu a duna 479 aña di servisio di Gobièrnu
Penshonadonan di VVRP huntu a duna 479 aña di servisio di Gobièrnu
Willemstad – Resientemente, Ministerio di Tráfiko, Transporte i Planifikashon Urbano (VVRP) a despedí di funshonarionan ku a baha ku penshun. Despues di bastante aña di labor, e personanan aki a disidí di apliká pa ‘VVU’, i awor ta bai gosa di un penshun bon meresí.
Despues ku gobièrnu a habri e oportunidat pa empleadonan di gobièrnu baha ku penshun promé ku 65 aña, un total di 18 persona na VVRP a hasi uso di e oportunidat aki. Algun di nan a bai kaba i sobra ta pendiente pa mas den kabamentu di aña.
Esnan ku awor aki a bai ta:
- sr. Hubert Martina di Servisio di Obra Públiko kende a traha no ménos ku 45 aña den servisio di gobièrnu.
- Sra. Ruthline Lourens 44 aña,
- sr. Frendsel Lacruz 44 aña.
- Sr. Jacinto Balyn 43 aña,
- sr. Oswaldo Windster 42 aña,
- sr. Malfrid Sabina 40 aña,
- sr. Reginald Bomberg 39 aña,
- sr. Marlon Balentin 37 aña,
- sr. Arlet Lourens 35 aña,
- sr. Sidney Passial 35 aña,
- sr. Kenneth Monte 26 aña,
- sr. Benjamin Allee 25 aña,
- sr. Kenneth Martis 24 aña.
Huntu e personanan aki a presta 479 aña di servisio den aparato gubernamental.
Durante un agasaho resientemente, Minister Charles Cooper, i Sekretario General sr. Dwigno Puriel a duna rekonosimentu i apresio na tur e koleganan aki. E diferente hefenan a repasá nan trayektoria laboral i a deseá nan tur klase di éksito den nan siguiente fase di bida.


text:
WILLEMSTAD — Awe Federashon Futbòl Kòrsou lo tin un rueda di prensa kaminda lo duna informashon riba e weganan eliminatorio mundial Rusia 2018. Segun FFK, durante e rueda di prensa aki Patrick Kluivert i e ‘branding partners’ di e federashon lo tei pa duna splikashon riba nan kontribushon pa ku weganan eliminatorio Rusia 2018.
Ya pa algun dia tin informashonnan ta sirkulá ku Partick Kluivert lo ta e direktor tékniko di e selekshon di Kòrsou. Sin embargo, FFK ni tampoko e èks-delantero di entre otro Ajax, AC Milan i FC Barcelona no a konfirmá esaki. Tin detayenan nobo ku ta bisa ku Kluivert lo no ta e direktor tékniko pa e selekshon di Kòrsou sino un supervisor pa e federashon di futbòl lokal. Awe tardi durante e rueda di prensa federashon lo tin ku duna mas informashon riba esaki i konfirmá kiko e ròl eksakto di Kluivert lo bai ta.
Adishonal tin informashonnan ta bisa ku Kluivert a tuma un kontrakt di algun luna ku e federashon lokal di futbòl. Den su ròl di supervisor lo keda na Kluivert si e ta sinta riba banki ku e selekshon durante di e partidonan eliminatorio.
E selekshon di Kòrsou lo hunga den promé buèlta kontra Montserrat. E promé wega kontra Montserrat ta tuma lugá djabièrnè 27 di mart den stadion Ergilio Hato pa 8’or di anochi. E di dos partido lo tuma lugá djamars 31 di mart na Montserrat. Ganando di Montserrat, Kòrsou tin di hunga kontra Cuba na luna di yüni próksimo.


text:
les di Sabbatskol
otro idioma
Les di sabbatskol kuartaal 2, aña 2022, Titula: GÉNESIS
Les 2: E Kaida
Skonde Dilanti di Dios
Lesa pa e siman aki:
Génesis 3; 2 Kor. 11:3; Rev. 12:7–9; Juan 8:44; Rom. 16:20; Hebr. 2:14; 1 Tim. 2:14, 15.
TEKSTO PRINSIPAL:
“I lo Mi pone enemistat entre abo i e muhé, i entre bo simia i su Simia; E lo heridá bo kabes, i abo lo heridá Su hilchi” (Génesis 3:15).
djamars, 05-04-2022
Lesa Génesis 3:7–13. Dikon Adam i Eva a sinti e nesesidat di skonde dilanti di Dios? Di kon Dios a hasi e pregunta “Unda bo ta?” Kon Adam i Eva a trata na hustifiká nan komportashon?
Despues ku nan a peka, Adam i Eva a sinti nan mes sunú pasobra nan a pèrdè nan bistínan di gloria, kua tabata reflehá e presensia di Dios (lesa Salmo 8:5, , kompará ku Salmo 104:1,2). Piká a afektá e imágen di Dios. E verbo “traha” den e frase “a traha ko’i tapa pa nan mes” (Gen. 3:7) a apliká te asina leu solamente na Dios e Kreador (Gen. 1:7,16,25, , etc.). Ta manera kos ku nan a remplasá e Kreador ora nan a purba tapa nan piká, un akto ku Pablo ta denunsiá komo hustisia pa medio di obranan (Gal. 2:16).
Ora Dios ta aserká E ta hasi nan e pregunta retóriko: “Unda boso ta?” (Gen. 3:9), e mesun tipo di pregunta ku Dios lo hasi Kain (Gen. 4:9). Naturalmente, Dios tabata sa e kontestanan riba e preguntanan. El a hasi Su preguntanan pa benefisio di esnan kulpabel, pa yuda nan realisá loke nan a hasi i sinembargo, na mes momento, pa hiba nan na arepentimentu i salbashon. For di momento ku hende a peka, Señor tabata obrando pa nan salbashon i redenshon.
De echo, henter e senario ta reflehá e idea di e huisio investigador, kua ta kuminsá ku e hues, kende ta interogá esun kulpabel (Gen. 3:9) pa asina prepar’é pa e sentensia (Gen. 3:14–19). Pero E ta hasi esei tambe pa kousa arepentimentu, kua lo hiba finalmente na salbashon (Gen. 3:15). Esaki ta un konsepto ku nos ta mira a lo largu di henter Beibel.
Na prinsipio, manera ta asina komun ku pekadornan, Adam i Eva tur dos a purba evadí e akusashon, tratando pa kulpa otronan. Riba e pregunta di Dios, Adam ta respondé ku tabata e muhé ku Dios a dun’é (Gen. 3:12), el a hib’é na hasié. Tabata su falta (i, impliká, tabata di Dios tambe), no di dje.
Eva ta kontestá ku tabata e kolebra ku a gañ’é. E palabra hebreo nasha’, “gaña” (den Gen. 3:13), ta nifiká duna hende speransanan falsu i pone nan kere ku nan ta hasiendo e kos korekto (2 Reinan 19:10, , Isa. 37:10, , Jer. 49:16).
Adam ta kulpa e muhé, bisando ku el a dun’é e fruta (algun bèrdat den esaki), i Eva ta kulpa e kolebra, bisando ku el a gañ’é (algun bèrdat den esaki tambe). Pero al final, nan tur dos tabata kulpabel.
Tratando na kulpa un otro hende pa loke nan a hasi? Dikon ta asina fásil pa nos kai den e mesun trampa?


text: Diasabra den careda di 10 or anochi patruya pasando den Avenida Alo Tromp un persona para banda di su auto a spanta ora e oficialnan a pasa. Un persona atento a mira con e homber a saca un arma di candela for di patras di su carson y bay scondie den e auto. Pero e tabatin un dama cune pero e dama lo a sali na careda bay, posibelmente el a core bay cu e arma. Patruyanan a presenta bek na unda nan a pasa y bay listra dos auto, pero no a topa cu nada di arma den e vehiculo, posibelmente a sconde esaki via e dama cu a core bay.


text:
Órgano Konsultativo i di Responsabilisashon
E Organo di Konseho i Responsabilisashon (AVO) ta konsehá direktiva. AVO mas aleu ta outorisá pa opiná tokante:
- Aktuashon di e direktiva a base di e relato anual, e kuenta anual i otro informashon (por ehèmpel tokante e konklushonnan di e Hunta di Supervishon);
- E maneho ku direktiva a hiba, komo tambe tokante e eskohonan di maneho pa futuro.
Despues ta publiká e opinion akí huntu ku reakshon di direktiva riba esaki i ta pon’é den e relato anual di PCN.
Konstelashon
E AVO ta konsistí di tres miembro. Un miembro di e órgano ta biba na Saba, un miembro ta biba na Sint Eustatius i un miembro ta biba na Boneiru. Un miembro ta representá tur esnan embolbí di e isla konserní. AVO por disidí ku un miembro ta representá sierto grupo di esnan embolbí.
Nombramentu ta sosodé dor di direktiva riba postulashon di e entidatnan afiliá di e isla konserní, e organisashonnan laboral di trahadónan i e organisashon di penshonadonan konhuntamente. Direktiva por postulá un kandidato ora di hasi e petishon pa postulashon di kandidato. Por postulá solamente personanan ku ta biba riba e isla konserní i ku ta partisipante, eks partisipante òf ku tin derecho riba penshun.
Miembro Bonaire:
Eleyane Nicolaas (Presidente)
Miembro St. Eustatius
Jeanette Hooker
Miembro Saba:
Raquel Granger
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
TOKIO, HAPON – E ekipo di Tokyo Yakult Swallows a pone Wladimir Balentien riba lista di hungadó leshoná. Segun e ekipo, Wladimir ta sufriendo di un leshon na su tendon di Achilles di su pia robes.
Djabièrnè ultimo despues di e partido kontra Rakuten Golden Eagles, Wladimir a notifiká manager di e ekipo, Junji Ogawa di e leshon. Segun e manager, ya pa un tempu kaba e pia robes di Wladimir a bin ta molesti’e.
E ekipo no sa ainda pa kuantu tempu Wladimir lo keda sin hunga. Wladimir tin un promedio aktual di .283 ku 18 honron i 41 kareda empuha. Brad Eldred ku 21 honron konektá ta liderando beisbòl Hapones ku mas honron konektá.


text:
E ta inevitabel. Cualkier aña cu ta consisti di 365 dia y cu cuminsa rib’un diasabra, tin un “Friday the 13th’ den e luna di mei. Aña 2022 a cuminsa rib’un diasabra y e tin 365 dia. Pues, den e caso aki, 13 di mei 2022 t’e unico “Friday the 13th” p’e aña aki.
Ademas, cualkier luna cu ta cuminsa riba un diadomingo tambe tin un “Friday the 13th”. Mei 2022 a cuminsa riba un diadomingo. Esey ta otro motibo pa cual tin un “Friday the 13th” den luna di mei. Ultimo biaha cu nos tabatin un diabierna dia 13 den luna di mei tabata na aña 2011. Despues di e aña aki, e siguiente diabierna 13 den luna di mei lo ta na aña 2033.
Den cada aña tin un “Friday the 13th”, semper lo tin por lo menos un. Pues, cuanto diabierna 13 lo por tin den un aña? E contesta corecto ta tres! Den aña 2020 tabatin dos diabierna cu a cay riba e fecha 13 den luna di maart y november. Nos lo bolbe mira dos diabierna 13 na aña 2023, cu lo sosode den luna di januari y october.
Ultimo biaha cu a experencia tres diabierna cu a cay riba 13 y den un solo aña, tabata na aña 2015, specificamente na luna di februari, maart y november 2015. Proximo bes cu esaki lo sosode ta na aña 2026.
Miedo di e dia aki
Esaki ta un miedo total di e fecha “Friday 13th”, tin hopi coincidencia cu ta involucra kalender y “Friday the 13th”. Na prome instante, e “Friday the 13th” di aña pasa a cay riba 13 di augustus 2021. E tabata exactamente 39 (3×13) siman prome cu e diabierna 13 di e luna aki. Otro aña, 2023, e di dos “Friday the 13th” lo ta riba 13 di october, e lo ta exactamente 39 (3×13) siman despues di e prome “Friday the 13th” di 2023 cual ta cay riba 13 di januari.
Tin mas caso cu ta involucra e number 13 y e “friday the 13th”. E dianan di siman ta reorganisa nan mes cu e kalender den ciclo predictivo. E aña 2022 ta dos aña despues di e ‘schrikkeljaar’. Den e limite di siglo 21 (2001 to 2100), cualkier aña cu ta sosode dos aña despues di un ‘schrikkeljaar’ lo wak cu e siman ta coordina cu fecha di kalender den ciclo di 11,17 y 28 aña.
Por lo tanto, un diabierna 13 lo ripiti den luna di mei den 11, 17 y 28 aña. Diabierna 13 di mei 2033, diabierna 13 di mei 2039 y 13 di mei 2050.


text: Diadomingo mainta un ciudadano pasando den Vondellaan a haya holor di huma banda di Colegio Arubano y a dicidi di busca di kiko y unda e ta origina, no a tarda mucho ya cu ela mira esaki den Olijfistraat y mesora a bati alarma cu aki ta trata di un baki sushi pega cu e muraya di un negoshi. Bomberonan a presenta y mesora a paga e candela aki. Ecotech su personal tecnico tambe a presenta pa wak e danjo. Ultimamente por a bin nota cu tin hopi di e bakinan di Ecotech ta ser cendi intencionalmente na candela!


text:
DPL a ricibi bishita di minister plenipotenciario sr. Guillfred Besaril den cuadro di e vision pa intermediacion laboral pa nos hendenan na Hulanda!
DPL a ricibi bishita di minister plenipotenciario sr. Guillfred Besaril den cuadro di e vision pa intermediacion laboral pa nos hendenan na Hulanda!
Riba dia 19 di juni 2019 Departamento di Progreso Laboral (DPL) a ricibi bishita oficial di minister sr. Guillfred Besaril caminda cu despues di a haya un “rondleiding” y conoce e TEAM di DPL y su departamentonan a reuni cu director di DPL, sr. Ronnie Irausquin cu su Staff di DPL den presencia di director di Arubahuis sr. Glenn Ling. Durante e reunion fructifero aki di trabao a intercambia di idea y planes nan pa futuro den cuadro di e vision di Gobierno di Aruba pa asina brinda nos hendenan na Hulanda mas intermediacion laboral, intencion ta pa den futuro haci e “gap” entre Aruba y Hulanda mas chikito caminda cu informacion relaciona cu oportunidadnan laboral principalmente pa nos studiantenan cu caba of ta cabando un estudio avansa ta bira mas accesibel. Tambe a delibera riba e necesidadnan cu nos mercado laboral tin na e momentonan aki y con por bay guia y motiva nos hendenan pa escohe estudionan cu ta engrandece nan oportunidad nan laboral na Aruba basa riba e necesidad nan cu tin na cierto experticio y profesionalnan cu un estudio avansa y specialisa. Di e manera aki DPL ta sigui crece y eleva su calidad di servicio y brinda mas oportunidad na nos propio hendenan.
? Marketing dept: Lionel Croes


text: Diahuebs mainta a drenta informe di un accidente unda un auto lo a bolter cu hende herida na Modanza. Mesora a dirigi tanto polis, ambulans y brandweer na e sitio. Na yegada di e patruya a bin compronde cu ta trata di un accidente entre un Toyota Yaris cora y un KIA Rio shinishi. E caminda tabata hopi smal y muha y e dos auto nan a accidenta. E KIA Rio a kentel den e rooi. Na yegada di brandweer ya caba e persona a sali for di e auto. Na yegada ambulans nan a atende e victima cu a haya un kap na su cabez.


text: Diaranzon mainta a drenta informe di un accidente na Piedra Plat, mesora a dirigi un patruya na e sitio. Na yegada di e patruya a bin compronde cu aki ta trata di un truck di Serlimar cu tabata reverse pero como cu e palo di lus tabata net memey di e truck e chauffeur no por a mira e palo di lus na ningun di e 2 spielnan y a dal e palo di lus kibra. Wayanan di coriente basta halto a kibra bin abao kitando suministro di coriente pa henter e bario. Afortunadamente e wayanan aki no a cay riba ningun hende. Mesora a avisa Elmar y Setar pa bini ya cu e palo di lus a cay den e baki di e truck y e no por sigui move.


text:
31 di mart 2013 – Tabatin un tempu ku VVD i PVDA huntu no tabatin mayoria di asiento den Tweede Kamer. Awor sí nan ta forma koalishon. Kiko VVD ku PVDA tabata opiná tokante Isla i mantenshon di dje, ora nan dos huntu no tabatin mayoria den Tweede Kamer? A violá derecho humano i maneho tabata indesente, asina nan a deklará den e moshon Moties VVD2009. Den e kaso Art. 43 ta aplikabel. E aktitut di e temporada ei ta kontrastá markadamente ku esun di awor.
Comments Off on Derecho humano, art. 43, good governance: kambio di VVD i PVDA |


text:
Pa locual ta e carchi blauw di AZV cu nos tur conoce, a wordo dicidi desde aña pasa 12 December 2019 riba Universal Health Coverage Day tabata un dia na unda AZV a introduci e Digi Zorgpas. Kiermen por medio di download e app di AZV, bo por registra bo mes pa haya un carchi di AZV digital cual ta bay ta e futuro di AZV ora tur zorgpas caduca, cual por mira un grupo lo ta na 2028 y otro na 2029. No ta bay existi un carchi di plastic mas manera nos tabata tin custumber te aworaki na AZV.
“Den e momento ey si nos ta bay for di e punto di bista cu tur cliente a tuma nota cu nan por download e AZV App pa asina ey nan por tin nan Digi zorgpas semper hunto cu nan den nan celular”, vocero di AZV Solange Tchong ta splica MasNoticia.
Servicionan AZV ta sigui Online
#Entrevista AZV ta recorda clientenan riba servicionan digital. Por lesa mas riba nos website www.masnoticia.com
Posted by MasNoticia.com on Thursday, October 8, 2020
AZV ta yudando tur cliente manera normal pero e ta bay via servicio online, pues ta recorda tur hende pa bay riba pagina di Facebook of website www.azv.aw na unda bo por haya tur informacion.
Gran mayoria di empleado di AZV ta trahando for di cas unda nan a duna servicio for di e prome ola di COVID19. AZV a habri pa un periodo chikito pero den cuadro cu siguridad di trahadonan y clientenan a dicidi pa tog bay bek over na servicionan digital pa evita aglomeracion na edificio di AZV.
Pa mayornan of mamanan hoben cu a caba di haya baby, nan por acerca AZV via nan servicionan di email pa haci registracion di nan baby, di cual loke ta importante ta pa nan percura pa tin un registracion na CENSO prome, anto a base di esey nan por manda AZV un scan di nan mes y potret di nan baby pa AZV percura pa registra nan baby.
E servicionan di AZV a sigui Online, ta recorda clientenan cu si tin mester di AZV pa email nan riba [email protected] cual ta email specificamente pa informacion pa cliente. Tambe si tin cualkier pregunta por manda esakinan riba [email protected] cual ta e dos email mas hopi uza pa inscripcion of pa cualkier pregunta pa AZV. Tambe por yama riba 527 9900.


text:
“Put your money where your mouth is”, asina mester considera e actitud di e ex MEP, ex AVP, ex POR y actual lider di MAS, sra. Marisol Lopez Tromp pa loke ta trata e tema di corupcion den gobernacion. Un tema cu e ta uzando constantemente durante su campaña politico 2021 pa trata di influencia e electorado Arubano y crece riba lomba di MEP pa e eleccion di 25 juni venidero.
E famoso spiritonan di Marisol
Tur hende por corda ainda con sra. Lopez Tromp den un reunion di Parlamento dia 31 di juli 2020 tabata zwaai pa loco cu supuesto documentonan den sala di Parlamento insinuando cu bao di e mandatarionan actual tambe tin corupcion ta tuma luga. A resulta ora di ‘inzage’ di e documentonan cu practicamente tur ta relaciona cu cierto personanan (“spiritonan”) yega na su mesun ex partido y kendenan tabata riba payroll di gobierno pero no tabata presenta na pia di trabao.
Haci denuncia pa caba
Cu e zwaaimento di e documentonan den sala di Parlamento sra. Lopez Tromp tabata kier a hinca tur e ministronan di MEP den bariga di pueblo y kier laga aparenta cu e ta e gran luchado contra corupcion na Aruba. Hecho ta cu desde e reunion di Parlamento menciona partido MEP a suplica sra. Marisol Lopez Tromp na varios ocasion pa acudi cu tur e documentonan na Ministerio Publico y denuncia tur e supuesto corupcionnan aki. Pero te dia di awe ni fu ni fa y despues di 1 aña sra. Lopez Tromp no por a haya e caminda pa Ministerio Publico pa hiba tur su kehonan di corupcion. Talbes e ta teme pa bolbe haci un denuncia falso manera cu el a yega di haci caba den pasado?
Y awo cu ta na 8 dia pa yega e fecha di eleccion di 25 juni venidero, un biaha mas partido MEP ta suplica sra. Lopez Tromp pa acudi cu urgencia na oficina di Ministerio Publico cu ta situa na Rumbastraat 29 y porfin hiba tur e documentonan di corupcion pa e instancia hudicial aki. Haci manera e 2 parlamentarionan di MEP cu tambe den pasado a hiba tur documento relaciona cu ladronicia di tereno di pueblo na Ministerio Publico y pa cual awe tur hende por a mira e resultado den e ultimo lunanan caminda 12 persona trahando pa ex-Minister Sevinger y e minister mes a bay tras di e tralinan di KIA.
Credibilidad politico
Hibando tur e documentonan pa Ministerio Publico prome cu dia 25 di juni 2021, esaki ta duna un tiki mas credibilidad politico na e lider di MAS, ya cu den transcurso di 24 aña den politica, e credibilidad di sra. Lopez Tromp a baha drasticamente, e.o. di su denuncia falso tambe contra un ex colega parlamentario di AVP cu lo a dal’e un mokete na su cachete y despues a resulta cu esaki no tabata berdad.
Su credibilidad politico ta ser exponi tambe mediante e cantidad di votonan cu su persona a ricibi durante tur e añanan den MEP, AVP y POR. For di mas di 4700 voto pa baha y yega te na apenas 497 voto! Pues ta bisto cu e lider di MAS kier frena su caida y popularidad den politica door di trata di laga pueblo kere cu e dirigentenan di MEP ta liga na corupcion. Esaki mientras cu tur hende ta na altura caba cu MEP ta e unico partido na Aruba cu den pasado y te cu awe ta para pa Integridad den bon gobernacion y ningun di su ministronan y ex-ministronan a yega di ser sentencia pa corupcion.


text:
Polis a bay cu urgencia na un adres na Nijhoffstraat pa un pleito entre ruman unda un lo a corta e otro
Diamars mainta a drenta informe di cu rumannan na un cas a pleita y un lo a corta e otro cu un cuchiu na Nijhoffstraat 19, mesora a dirigi un patruya na e sitio. Na yegada di e patruya a bin compronde cu e rumannan a pleita y na dado momento e ruman muher lo a “rasca” cu su huña su ruman homber pues nada di cuchiu. Polis no a haya e ruman muher na e cas na e momentonan ey y a keda di pasa despues cerca dje pa atende cun’e tambe.


text:
Despues di 1 anja cu futbol di Aruba tabata inactivo pa motibo di e pandemia Covid-19,bala a cuminsa lora bek.
Nos equipo di Damas ta participando actualmente den un torneo bow nomber di Festival Futbol Damas hunto cu 7 equipo mas.Un torneo caminda ta hunga 8 contra 8.
Nos promer wega a tuma lugar diamars 16 maart 2021 vs Estrella caminda e score a termina 1-0 na fabor di Estrella.Poco poco nos tin custumbra bek cu e ritmo y e weganan.
Siguiente wega lo ta diamars 23 maart 2021 vs La Fama Damas na CDGT.
Festival Damas Arsenal 0 – 1 Estrella
Despues di 1 anja cu futbol di Aruba tabata inactivo pa motibo di e pandemia Covid-19,bala a cuminsa lora bek.


text:
Orashon djadumingu 23 di òktober 2016
Orashon djadumingu 23 di òktober 2016
Hesus a konta e parábola akí pa hende ku tabata sinti nan sigur di nan mes bondat i tabata menospresiá tur sobrá hende. El a bisa nan: ‘Un dia dos hòmber a subi bai tèmpel bai resa; un tabata fariseo, e otro tabata kobradó di belasting. E fariseo a bai para e so i resa: “Dios, mi ta yama Bo danki ku mi no ta manera tur e otro hendenan; mi no ta golos pa kos, malbado, adúltero, òf manera e kobradó di belasting ei. Mi ta yuna dos bia pa siman i ta duna un désimo di mi entrada.” Ma e kobradó di belasting a keda pará na un distansia i no a ni hisa kara na shelu. El a bati riba su pechu komo señal di arepentimentu i bisa: “Señor, tene mizerikòrdia ku mi, un hende pekadó!” Mi ta bisa boso: ta e kobradó di belasting ei a baha bai kas na bon ku Dios. Pasobra tur hende ku alsa su mes, lo keda humiliá, ma esun ku humiliá su mes, lo keda alsá.’
Lukas 18:9-14


text:
Parlamentario Robert Candelaria di partido AVP a lansa un critica contra Minister Andin Bikker relaciona cu supuesto permiso pa un hotel importa 100 trahado pa haci trabou di renobacion.
“Mi a tuma contacto cu DIMAS, cu a informa cu nan no ta conoci cu peticionan, ni a duna permiso na cual e Parlamentario ta referi na dje pa supuesto trahadornan mara na renobacion di un hotel. Pues mi no ta compronde e critica di Parlamentario Candelaria.”
Minister Andin Bikker ta spera cu esaki no lo bira e normal nobo den e campaña electoral cu apenas ta cuminsando. “Mi ta invita Parlamentario Robert Candelaria pa haci uzo di e temporada di campaña aki pa yuda cu ideanan con pa hunto como pais por pasa door di e momentonan di reto aki debi na e pandemia. Purba bruha tera y kier dividi nos pais, lo no yuda cu nada”, Minister Andin Bikker a termina bisando.


text:
Ilegalnan ta hui for di barak.
KOMUNIKADO DI PRENSA 314 / 2021
4 sèptèmber 2021
Ilegalnan ta hui for di barak.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 4 d sèptèmber 2021 alrededor di 13.37’or a drenta notifikashon na Sentral di Polis,
ku shete (7) hòmber di nashonalidat Venezolano ku tabata será den barak di ilegal riba
tereno di S.D.K.K., a hui.
E stranheronan indokumentá aki lo mester a koba un buraku den muraya i asina ei logra sali
for di e espasio den kua nan tabata permanesé será, pendiente di nan deportashon.
A dirigí diferente unidat polisial den e área di Koraalspecht, Janthiel i alrededor pa asina por
buska i bolbe detené e personanan aki, pero te ainda sin resultado.
Ta investigando e kaso aki mas leu.


text:
Luz Mercedes Bueno-Garcia y su famia nan bida a haya bendicion di Dios, desde cu nan a haya sa tocante e teribel enfermedad di cancer den nan famia. Nan a pone e enfermdad aki den man di Dios y El a compaña nan den henter e trayecto aki.
Na januari di 2010 a diagnostica Luz su ruman muhe menor, Paula di solamente 32 aña, cu cancer (carcinoma ductil infiltrante di mama). Na e momento ey, papia di cancer tabata manera papia di morto, sin sa e proposito cu Dios tin pa nan famia. Buscando procedencia di e teribel enfermedad aki, e dokternan a realisa estudio na Luz su mama, cu te na e momentonan ey no a menciona, kico e ta sinti como molestia, dunando positivo tambe na solamente 3 luna di diagnostico di Luz su ruman. Mientras cu e noticianan tabata drenta y sin perde fe y sabiendo cu tin un proposito den nan bida y a pesar di tur e dificultadnan, nunca nan perde e confiansa. E pruebanan a sigui y a toca turno pa Luz hacie y dokter a diagnostic’e tres aña despues y el a biaha pa Santo Domingo pa ricibi su tratamentonan. Den edicion di FOCUS di e luna aki por lesa con e famia aki a lucha y sobrebibi cancer.


text:
LESBOS – Den un campo di refugiado riba e isla Griego di Lesbos, a tuma luga un candela. Esaki ta segun e oficina di prensa AFP. Miles di habitante di e campo mester a huy. E candela a tuma luga durante un pelea masal, caminda cu mas di 10 persona a keda herida. Debi na e biento fuerte e candela a crece.
E peleanan a start den e campo, ora cu e buscadonan di asilo Afgano a purba di saca cuminda for di e campo. Cu welganan di hamber nan kier presiona pa haci nan travesia pa Grecia continental. Otro habitantenan di e campamento, entre nan famianan Sirio, kier tuma ayudo alimenticio, y a haya confrontacion cu e Afganonan. Mas di ties tent a cende na candela of a ricibi daño di un of otro manera, caminda cu algun di e habitantenan mester a sali for di e campamento.
Den e campamento na Moria, ta biba mas di 4000 persona. Debi na e insiguridad di nan futuro, diferencianan etnico, y problema cu nan lo wordo manda bek pa Turkia, a ocasiona hopi tension.
Fuente: NRC


text:
The content originally appeared on: Diario
ORANJESTAD (AAN): Alumnonan di 6de klas di Colegio Conrado Coronel a bishita Archivo Nacional relaciona cu Siman di Archivo y Campaña 3-C, TRECE.
E alumnonan hunto cu juffrouw y meneer a haya un recorido den e Exposicion “Aruba den Machin di Tempo”, caminda e alumnonan por a wak un coleccion unico di potretnan di e Aruba di antes y e ubicacion actual, aña 2022, di unda e potret a wordo tuma den pasado.
E alumnonan y docentenan a keda masha contento di por a bishita Archivo Nacional Aruba y conoce mas di nos archivo nacional.


text:
Korsou
Marinirnan Merikano ku ehersisio na Aruba
Marinirnan Merikano ta bin tene ehersisionan na Aruba. Riba 13 di yüni e treinen ‘Caribbean Coastal Warrior 2022’ ta kuminsá. Durante e eherisio ku ta keda bin bek tur aña, Marinirnan di ‘United States Marine Corps’ Kuerpo di Marina di Merka, ta trein huntu ku Marinirnan di Hulanda di e ‘Marine Squadron Carib’. E ehersisio ta dura un par di siman.
E kolaborashon militar entre Etados Unidos i Hulanda ta estrecho. E ‘United States Marine Corps’ i Kuerpo di Marina ta konsiderá otro komo sosionan fiho. E Marinirnan Merikano di e 2do Batayon di Rekonosimentu ta trein anualmente na Aruba, komo parti di un interkambio di formashon bilateral. Banda di esei Marinirnan Hulandes di e ‘Marine Squadron Carib’ ta trein anualmente na Estados Unidos durante e ehersisio ku e nòmber ‘Caribbean Urban Warrior’ na Camp Lejeune, na Carolina del Norte.
‘Caribbean Coastal Warrior’ ta un treinen den kua speshalmente aktividatnan di buseo ta sentral. Esaki ta ser planiá pa e koinsidi ku e ultimo fase di e entrenamentu di e bushi speshalisá. Di e forma aki por hasi uso di un forma efisiente di e instruktornan na Aruba i esnan for di Hulanda. Asinaki ta krea diferente momentu di integrashon i ambos banda ta faniliarisá nan mes ku e forma di operá i planifiká. Finalmente esaki ta amplia i profundisá e koperashon di tur e partidonan. Esaki den kaso di esfuersonan real, ta engradesé e efikasia.
Un punto núkleo adekuá pa treinen
E laman di Aruba pa ambos unidat di Marina ta un sitio sumamente adekuá pa trein. Mirando e kombinashon di klima, temperatura di awa, klaridat di awa, i sosten logístiko desde Kazèrne di Marina na Savaneta, e kondishonnan ta optimal pa un treinen efikas i eksitoso. ‘Caribbean Coastal Warrior’ ta pas den e ambishonnan di Defensa den Region Karibe pa posishoná su mes (internashonalmente) komo punto núkleo pa ehersisio, tantu riba tera, komo riba i den laman. Di e Ekipo di Buseo CARIB tin algun miembro ku tambe lo partisipa den e treinen. E ekipo di Buseo CARIB ta un kapasidat vokashonal ku Defensa por ubiká pa nan propio trabounan di buseoi tal manera inspekshonnan i/of reparashonnan na pir i barku. Pero tambe pa sostené sosionan lokal den área di siguridat den Region Karibe.


text:
ORANJESTAD, Aruba: Chef de partie, Eric Dania, ta traha na Manchebo y e ta encarga pa maneha cu 2 cushina, unda cu e ta handle cu e cushina di mainta pa desayuno y merdia cu e parti di lunch di cual nan ta handle esaki di 12:00 PM te cu 5:00 PM. Eric Dania ta traha den cushina pa motibo di su mama, kende semper el a mira cushina pero tambe door cu e gusta mira chefnan den cushina.
Eric Dania ta haci su trabou cu hopi amor, pasobra ora cushina cu amor tur cos ta sali bunita. Esey ta loke mas e gusta den e parti di cushina. El a cuminsa traha den cushina desde su 14 aña y awor ya tin 35 aña trahando den cushina.
E ta trahando na Manchebo pa 10 aña, Eric ta contento cu su trabou pasobra e ta den un ambiente di famia y e ta sinti su mes hopi bon den e compania. E ta spera cu esunnan di futuro tambe gusta loke nan ta haci den bida.
“Ta spera cu hotelnan duna oportunidad na muchanan hoben cu sali di EPI, duna nan un chens den bida pa nan haya algo pa cuminsa”, Eric Dania a expresa. Eric nunca a bay scol di coki pero ta mira kico nan ta haci pa asina e bira haci mescos y mas miho. Pa e motibo aki e ta duna e studiantenan oportunidad pa traha y si nan ta tuma e trabou na serio, esaki lo ta e marca cu semper lo bay dilanti.
Den oranan di mainta nan ta druk, Eric Dania ta pendiente pe buffet y ta riba e trahadonan pa tur cos bay bon. Atende e bishitantenan y mira kico nan kier, cumpli cu nan deseo pasobra bishitantenan ta e futuro di e hotel. Merdia e trabou ta continua unda cu ta traha den e cushina grandi den Pega Pega. “Esey ta mi baby, unda cu mi ta traha duro”, Eric Dania a expresa contento. E ta traha te cu 4:30 di atardi den e restaurant pa despues su dia laboral a termina. Pero prome cu e bay cas, e ta percura pa haci un show chikito pe bishitantenan keda contento.
Na e momentonan aki Eric Dania ta trahando cu 2 studiante cu ta coriendo stage cun’e y e ta percura pa pone nan traha, unda cu e ta mustra nan e tecnica nan di traha den cushina. Haciendo tur esaki Eric Dania ta percura pe studiantenan haya sa con nan mester traha den cushina, con lihe mester ta y con pa handle cu diferente caracter. E studiantenan cu ta trahando cu Eric Dania ta di EPI y nan ta biniendo di otro richting den cushina, pero asina mes nan ta siña cu Eric Dania kende ta percura pa nan siña haci e trabou manera mester ta.
“Semper mi ta bisa cushina cu amor, tur cos ta bay bon. No worry kico ta pasa pafo di bo cas haci loke bo ta haci den bo cas, kiermen si bo ta cana cu hopi amor den cushina, bo ta haci cu tur cuminda ta sali bon”, el a indica.
Aruba Hotel & Tourism Association ta masha orguyoso di talentonan asina y pa e motibo aki AHATA ta comparti e storia y e carera di Eric Dania den nan seccion di “Ami ta Turismo”.


text:
Myrna Anselma a kuminsá práktika e deporte di Esgrima na 1958 riba petishon di sra. H. Beaujon kende tabata e tempu ei kampion di Kòrsou i di Antia Ulandes.
Myrna a bira miembro di e klup di SITHOC su divishon di Esgrima. Su promé instrukshon di Esgrima Myrna a haña serka Maitre Hoevers.
Myrna a partisipá na su promé kompetensia den 1961 kaminda el a finalisá na di dos lugá. Na 1962 Myrna a logra su promé titulo den kompetensia riba nivel Antiano. For di 1962 te 1971 Myrna a keda komo number 1 di Kòrsou i di Antia Ulandes, i a partisipá den diferente torneo i kampionato Internashonal kaminda semper Myrna a destaká.
Na e weganan Sentro Amerikano i di Caribe ku a tuma lugá na Panamá na 1970 Myrna a logra un medaya di plata pa Antia Ulandes. Despues ku Myrna a bai Ulanda na 1971 te 1975 Myrna a retirá komo esgrimista aktivo


text:
Eddy Solomon (Natashon)
Dirigente Atministrativo
a nasé dia 7 di yüli 1937.
Eddy ta konosí pa su dinamismo den deporte akuátiko.
Eddy a okupá diferente funshon den direktiva e.o.:
1980 – 2000 presidente di Sithoc zwemvereniging
1983 – 1987 presidente di Curaçaose Zwembond
1987 – 1988 miembro di N.A.Z.B.
1987 – 1989 miembro di direktiva di N.A.O.C.
1989 – 1994 vise presidente di CCCAN na nòmber di Karibe Ingles
2002 – 2006 presidente di Sithoc
2008 – 2010 presidente di Sithoc
Eddy a logra hopi pa e federashon di natashon.
1981 Sithoc a haña su mes statuto, i un trainer profeshonal,
1982 di dos trainer profeshonal pa Sithoc,
1984 selekshon nashonal di Kòrsou pa promé biaha riba podio di honor durante kampeonato Karibe anual di CZB,
1985 ta kuminsá ku lèsnan di landamentu di Sithoc mes,
1986 Kòrsou ta haña e honor pa organisá kampeonato Karibense,
1987 ta instalá komishon pa Sithoc tin su mes pisina,
1990 CZB ta organisá pa di dos biaha e kampeonato di CISC.
Despues ta bolbe reaktivá e komishon di pisina pa Sithoc. Ta kumpra un pisina prefabriká, pero despues di 2 aña ta kuminsá ku konstrukshon mes mes di e pisina. Un aña despues por a kuminsá hasi uso di e pisina di Sithoc ku ta haña nòmber di Sirena.
E resultadonan alkansá den natashon riba nivel nashonal ta mará na inisiativanan di Eddy riba nivel di klup kombiná ku su posishon di presidente di klup di natashon di Sithoc i Curaçaose Zwembond.


text:
ORANJESTAD – Bureau MFA ta organisa un anochi informativo encuanto nos sistema electoral na Aruba. Orador invita pa e anochi aki ta sr. Luciano Milliard kende ta docente di ley na Universidad di Aruba specialisa riba ley constitucional.
Durante e anochi informativo aki ta trata historia di nos sistema electoral, entre otro, con el a inicia, di unda el a origina y desde ki tempo el a wordo estableci. Tambe ta bay den detaye di, entre otro, con nos sistema electoral ta hinca den otro, ken mag vota, pa kico nos ta vota, con un partido ta yega na un asiento, kico ta un restzetel, con ta calcula esaki y ki ora un gobierno ta demisionario.
Bureau MFA kier a extende un invitacion cordial na pueblo di Aruba pa atende e anochi informativo aki cu ta tuma luga diamars 5 di september na MFA Noord y diaranson 6 di september na MFA Paradera.
Orario ta di 7.00 pm – 8.30 pm y entrada lo ta completamente gratis. Pa mas informacion por yama 281-0001 of 281-0005.
Mision di Bureau MFA ta pa ofrece diferente servicio sea publico of priva mas efectivo y mas cerca di cas. Tambe ta promove y facilita e participacion y interaccion social y cultural di e ciudadanonan den comunidad sea cu actividadnan educativo, recreativo y social/cultural pa tur edad.


text:
Un encuentro historico ta tuma lugar awe na Aruba --- *Con Aruba mester cruza e cartera pa e yega futuro? --- *Un pais sin un base financiero sostenibel ta den problema
All Stories
ORANJESTAD (AAN): Den e ultimo simannan, segun Marco Berlis di MEP, el a cuminsa confronta y vocifera varios caso di abuso laboral publicamente,
Minister Oduber a reuni cu e cruise committee
ORANJESTAD (AAN) – Manera ta conoci, Diaranzon cu a pasa, trahadornan di Arubus a bay den accion di protesta den oranan di mainta.
Segun Sylvanio Goedgedrag di Panamerican Development Foundation:
ORANJESTAD (AAN): El a bira un costumber na Aruba! Ora cu prijs di productonan ta subi, mesora hende ta gusta apunta dede y tira culpa riba otro.
BUENOS AIRES: Un Fiscal di Argentina a pidi e siman aki pa Husticia bay mas profundo den e investigacion riba e tripulantenan di e avion di carga di regimen di Nicolas Maduro,
Francis Toussaint, vocero di Cuerpo di Bombero ta conseha
ORANJESTAD (AAN): Un di e weganan di mas popular di Lotto, keto bay ta esun di Zodiac.
Por registra caba pa e prome siman:


text:
Resultadonan di Beisbòl Profeshonal Hapones Nippon ayera:
- Tokyo Yakult Swallows a pèrdè di Chunichi Dragons ku skor di 9-3
Wladimir ‘Coco’ Balentien a hunga right field den e partido aki i no a konektá hit den kuater turno na bate. Wladimir tin un promedio aktual di .212
- Rakuten Golden Eagles a pèrdè di Nippon-Ham Fighters ku skor di 5-2
Andruw Jones tabata batido designa den e partido aki i no a konektá hit den kuater turno na bate. Andruw tin un promedio aktual di .179
Resultadonan di Beisbòl Liga Grandi ayera:
- San Diego Padres a pèrdè di Cleveland Indians ku skor di 2-0 den e promé partido
- San Diego Padres derota Cleveland Indians ku skor di 2-1 den e di dos partido
- Oakland Athletics a gana Minnesota Twins ku skor di 7-4 despues di 11 entrada
- Cincinnati Reds a derota St. Louis Cardinals ku skor di 4-0
Roger Bernadina a drenta e partido komo batidó emergente i no a konektá hit den un turno na bate. Roger tin un promedio di .083
- Tampa Bay Rays a pèrdè di Kansas City Royals ku skor di 7-3
- Chicago White Sox a pèrdè di Colorado Rockies ku skor di 10-4
- Texas Rangers a pèrdè di Boston Red Sox ku skor di 4-2
- Baltimore Orioles a derota New York Yankees ku skor di 5-4
Jonathan Schoop a hunga tersera base i a manda e ekipo di Baltimore Orioles ariba den di dos entrada ku un honron di tres kareda kontra Masahiro Tanaka. Den e partido Jonatahan a konektá dos hit den kuater turno na bate ku dos kareda anotá i tres empuha. Jonathan tin un promedio aktual di .233. Pa New York, Shawn Kelley a haña e derota, miéntras ku Masahiro Tanaka a bai ku un salida sin desishon
- Miami Marlins a pèrdè di Washington Nationals ku skor di 10-7
- Milwaukee Brewers a derota Philadelphia Phillies ku skor di 9-4
- Houston Astros a pèrdè di Toronto Blue Jays ku skor di 7-3
- New York Mets a pèrdè di Atlanta Braves ku skor di 4-3
Ervin Santana a bai ku e viktoria pichando ocho entrada sin permití kareda den su debut ku e ekipo di Atlanta Braves. Andrelton Simmons a hunga shortstop i a konektá dos hit den kuater turno na bate. Simmons tin un promedio aktual di .321. Andrelton tabata tin un hungada espektakular kaminda e la ‘slide’ kue un bala den short i tira sinta pa saka e koredó out na primera
- Pittsburgh Pirates a pèrdè di Chicago Cubs ku skor di 7-5
- Detroit Tigers a gana Los Angeles Dodgers ku skor di 7-6
Kenley Jansen a drenta e partido den kabes di 10 entrada. E promé batido ku Kenley a enfrentá tabata, Victor Martinez ku a manda Detroit ariba ku un honron solitario. Kenley a picha dos tèrsio, permitiendo tres hit i un kareda pa su promé derota di temporada. Jansen tin un efektividat aktual di 4.76
- Los Angeles Angels a derota Seattle Mariners ku skor di 2-0
E picheo di LA Angels a permití solamente un hit den e partido aki
- Arizona Diamondbacks a gana San Francisco Giants ku skor di 7-3
Partidonan di Liga Grandi pa awe:
- Oakland Athletics kontra Minnesota Twins
- Pittsburgh Pirates kontra Chicago Cubs
- Miami Marlins kontra Washington Nationals
- Boston Red Sox kontra New York Yankees
- Milwaukee Brewers kontra Philadelphia Phillies
- Houston Astros kontra Toronto Blue Jays
- New York Mets kontra Atlanta Braves
- Cleveland Indians kontra Chicago White Sox
- Arizona Diamondbacks kontra San Francisco Giants
Breve:
Liga Menor Tripel A
- E ekipo di tripel A Round Rock Express a anunsiá ku Juremi Profar (ruman di Jurickson Profar) lo ta riba roster di e ekipo den tripel A.
- Mariekson ‘Didi’ Gregoruis ku dos doblete i un single den sinku turno na bate pa Reno Aces ayera. Tambe Didi a anotá un kareda i empuha otro.
- Sharnol ‘Pachito’ Adriana no a konektá hit den tres turno na bate ayera pa Rojos del Aguola de Veracruz
Liga Menor Dòbel A
- Sharlon Schoop no a konektá hit den tres turno na bate ayera pa Bowie Baysox den dòbel A. Sharlon tin un promedio aktual di .600 ku dos doblete, un honron i un kareda empuha den 15 turno na bate.
Liga Menor Klase A
- Christopher Garia no a konektá hit den kuater turno pa Myrtle Beach Pelicans ayera. Chris tin un promedio aktual di .273.
- Carlton Daal no a konektá hit den tres turno pa Dayton Dragons ayera. Carlton tin un promedio aktual di .278
- Roderick Bernadina (ruman di Roger Bernadina) a keda pone riba lista di hungadó leshoná pa e ekipo di Delmarva Shorebirds den klase A.